Ipmilbálvalusgirji 2011

Váldoipmilbálvalusa ortnet

Girkočoahkkin dohkkehan 2011.

Geavahusas 1. adveantasotnab. rájes 2011 ja adnojuvvo 1. adveantasb.2012 rájes

ÁLGGAHUS

Váldoipmilbálvalusa ortnet lea oktan Dábálaš njuolggadusat Váldoipmilbálvalusa ortnegiin Norgga girku váldoipmilbálvalusa mearrideaddji njuolggadusat.

Ipmilbálvalusbagadusat (kapihtal 6, 7 ja 8) addet dievaslaš čilgehusaid ja láidestemiid. Bagadusat meannudit deaŧalaš fáttáid mat gusket olles ipmilbálvalussii: mii ipmilbálvalus lea, ipmilbálvaluslatnja, oppalaš heiveheapmi, liturgga ja veahkkeliturgga bargu, lávlun ja eará musihkkavuogit jna. Ipmilbálvalusa váldoosiid bagadus addá dievaslaš čilgehusaid ja bagadusaid juohke lađđasii.

*Váldoipmilbálvalus* mearkkaša searvegotti váldočoagganeapmi sotnabeivviid ja bassebeivviid, nugo bisma lea mearridan.

Sierralágán váldoipmilbálvalusaid struktuvrraid ovdamearkkat leat sii 2.XX. Allameassu, nu mo čilgejuvvo 1. kolonna osiin, lea buot eará váldoipmilbálvalusaid vuođđu.

Namahusat «álkiduvvon ipmilbálvalus eahkedismállásiiguin» (2), «ipmilbálvalus eahkedismállásiid haga» (3) ja «álkiduvvon ipmilbálvalus eahkedismállásiid haga» (4) čilgejit muhtun ipmilbálvalusaid maid sáhttá doallat báikkálaččat. Dan ipmilbálvalusa hámi mearrida báikkálaččat, ja mearrida makkár namahusa dasa bidjá, ovdamearkka dihtii Bearašmeassu, Nuoraidmeassu dahje Bearašipmilbálvalus.

“Váldoipmilbálvalusa ortnet” (s. 2.5-2.23??) rubrihkat (ruoksadin čállojuvvon) addet dárkilet mearrádusaid liturgiija lađđasiid hárrái. Rubrihkat gusket sihke allamessui ja eará lágán váldoipmilbálvalusaide maid báikkálaš searvegoddi vállje doallat.

Oanádusmearkkaid čilgehusat:

*S* máksá searvegoddi,

*Buo* máksá buohkat (liturga ja searvegoddi)

*L* liturga (ipmilbálvalusdoalli, báhppa dahje eará olmmoš gii bismmas lea ožžon fápmudusa doallat váldoipmilbálvalusa.

*ML* (mielliturga) máksá teakstalohkki, rohkosláidesteaddji, eahkedismálisveahkki, luhkkár, koarra ja earát geat doaimmahit liturggalaš bálvalusaid ja doaimmaid.

Go leat moadde liturgga, *L/ML* dahje *ML/L*, de ovddibus lea vuosttašvuoigatvuohta. Geahča mo liturgga ja mielliturgga doaimmat čilgejuvvojit dárogiel teavsttas Veiledning om ulike sider ved gudstjenesten (s. 7.23).

Go čállojuvvo *L/ML* dahje *ML/L*, de ovddibus lea vuosttašvuoigatvuohta. Geahča mo liturgga ja mielliturgga doaimmat čilgejuvvojit Bagadus ipmilbálvalusa iešguđet beliin (s. 7.23XX).

Maiddái eará gielaid sáhttá atnit muhtin ipmilbálvaluslađđasiin.

lullisámegillii

Maahta voernges liturgijen tjaalegh saemien gïeline (vuartesjh side 2.87), gusnie iemie, åejviegyrhkesjimmine nuhtedh laanten gaajhkine åålmeginie.

julevsámegillii

Guovdásj liturgalasj tevsta sámegiellaj (gehtja side 2.90) dåhkkiji, goassa le luondulasj, aneduvvat oajvvejubmeldievnastusájn gájkka rijka tjoaggulvisájn.

kvenagillii

Sentraalissii liturgian tekstii kainuksi (katto side 2.93) saattaa käyttäät, sielä missä oon luonnolista, pääjumalanpalveluksissa kaikissa valtakunnan seurakunnissa.

váldoipmilbálvalusa ortnet

I. čoagganeapmi

1 | Ráhkkaneapmi

Girkolatnja sáhttá rahppojuvvot muhtin áiggi ovdal ipmilbálvalusa, oažžu cahkkehit gintaliid ja čohkkát jaskatvuođas rohkosis.

*Bielločuodjalahttin*

Ovdal maŋimuš golbma čuodjalahttima, sáhttá leat:

*Dieđáhusat otná ipmilbálvalusa birra*

Dieđáhusat loahpahuvvojit ná:

«Jaskkodehkot Ipmila ovddas»

dahje oažžu eará sániid dadjat mat muitalit ahte searvegoddi lea ovttas Ipmila muođuid ovddas.

*Oanehis jaskatvuohta*

*Golbma bielločuodjalahttima*

2 | Álggahansálbma

Ovdal álggahansálmma sáhttá čuojahuvvot preludium, dábálaččat sálmma ovdašuokŋan, sáhttá maid leat koarralávlun.

Preludiuma/álggahanmusihka dahje álggahansálmma áigge sáhttá leat prosešuvdna.

Searvegoddi čuožžu go prosešuvdna boahtá.

Jos láibi ja viidni ii leat biddjojuvvon liigebeavdái dahje áltárii ovdal ipmilbálvalusa, de dat guddojuvvojit sisa prosešuvnnas ja biddjojuvvojit liigebeavdái dahje áltára ala.

3 | Álggahansánit

Ovdal guokte vuosttaš álggahansáni sáhttá liturga dadjat:

Ráhkis searvegoddi

L | Árbmu lehkos dinguin ja ráfi Ipmilis, Áhčisteamet, ja Hearrás Jesus Kristusis

DAHJE

L | Hearrámet Jesus Kristusa árbmu, Ipmila ráhkisvuohta ja Bassi Vuoiŋŋa servvolašvuohta lehkos dinguin buohkaiguin.

DAHJE

L | Áhči ja Bártni ja Bassi Vuoiŋŋa nammii.

DAHJE

L | Áhči ja Bártni ja Bassi Vuoiŋŋa nammii:

Min sivdnideaddji, lonisteaddji ja eallindahkki.

Maŋŋil álggahansániid searvegoddi sáhttá vástidit:

M | Amen.

Go váldoipmilbálvalusas lea gásta, de válljejuvvo juobbágoabbá guovtti vuosttaš álggahansániin.

Álggahansániid lassin liturga sáhttá almmuhit ipmilbálvalusa earenoamáš sisdoalu.

4 | Čoaggananrohkos

Čoaggananrohkosat , gč s 2.29-2.33XXX

Beaivvi rohkos sáhttá adnot čoaggananrohkosin, vuosttažettin allabassebeivviid. Gč. lađas 8. Čoaggananrohkos sáhttá álggahuvvot ná:

ML | Rohkadallot. dahje Giitot ja rohkadallot.

Čoaggananrohkos loahpahuvvo ná:

ML | Ipmil, mii rohkadallat. dahje Mii rohkadallat Jesusa nammii.

Buo | Amen.

5 | Suttudovddastus

Lohkkojuvvo dás dahje ovdal ovddasrohkosa. *Gč. lađas 16.* Buohkat rohkadallet dan ovttajitnii. Ovdal álggahansáni liturga sáhttá dadjat:

L | Hearrámet Jesus Kristus cealká: Don galggat ráhkistit Hearrá Ipmilat oppa váimmustat ja oppa sielustat ja oppa mielastat. Dát lea stuorimus ja mávssolaččamus báhkkon. Muhto nubbi lea seammá stuoris: Don galggat ráhkistit lagamuččat nugo iežat. Matt 22, 37-39

Suttudovddastus álggahuvvo ná:

L | Gopmirdehkot Ipmila ovdii ja dovddastehkot suttuideamet.

DAHJE

L | Gopmirdehkot Ipmila ovdii ja rohkadallot ándagassii addojumi.

DAHJE

L | Suokkardallot iežamet Ipmila muođuid ovddas ja dovddastehkot suttuideamet.

Liturga sáhttá cealkit lohpádussáni maŋŋil suttudovddastusa.

Sáhttá leat oanehis jaskes boddu ovdal suttudovddastusa dahje ovdal lohpádussáni.

Liturga čipposta suttudovddastusa ja jaskatvuođa áigge.

Searvegoddi maid sáhttá čippustit.

*Suttudovddastusat ja lohpádussánit, gč. s. 2.35-2.38.*

6 | Rohkosčuorvvas KYRIE

**Kyrie eleison lávlojuvvo.**

Kyrie eleison.

Kriste eleison.

Kyrie eleison.

DAHJE

Kyrie eleison. Ipmil Áhččámet, árpmit min.

Kriste eleison. Hearrámet Kristus, árpmit min.

Kyrie eleison. Bassi Vuoigŋa, árpmit min.

dahje eará kyrie, *gč. s. 2.39*

Kyrie sáhttá viiddiduvvot kyrielitaniijan. *Gč. s. 2.39.*

Kyrie sáhttá guođđit eret muhtin ipmilbálvalusain.

7 | Máidnunlávlla GLORIA

Máidnunlávlla gloria lávlojuvvo.

Dán sáhttá guođđit eret fástoáiggi

L/ML | Gudni lehkos Ipmilii allagasas

ML | Gudni lehkos Ipmilii allagasas ja ráfi eatnama alde olbmuide geaid Ipmil árpmiha.

Mii máidnut du, mii rámidit du, mii bálvalit du, mii bajidit du. Amen.

DAHJE

L/ML | Gudni lehkos Ipmilii allagasas

S | ja ráfi eatnama alde olbmuide geaid Ipmil árpmiha.

Mii máidnut du, mii rámidit du, mii bálvalit du,

mii bajidit du.

ML | Mii máidnut du du stuorra hearvásvuođa dihtii, Hearrá Ipmil, almmálaš gonagas, buotveagalaš Áhčči.

S | Mii máidnut du, mii rámidit du, mii bálvalit du,

mii bajidit du.

ML | Hearrá, Ipmila áidnoriegádan Bárdni, Jesus Kristus,

Ipmila Láppis guhte guottát máilmmi suttuid, árpmit min. Don guhte čohkkát Áhči olgeš gieđa bealde, gula min rohkosa.

S | Mii máidnut du, mii rámidit du, mii bálvalit du,

mii bajidit du.

ML | Dasgo aivve don leat bassi, aivve don leat Hearrá,

aivve don leat Buot alimus, Jesus Kristus oktan Bassi vuoiŋŋain Áhči hearvásvuođas.

S | Mii máidnut du, mii rámidit du, mii bálvalit du,

mii bajidit du. Amen.

Sáhttá atnit eará máidnunlávlaga dahje ovtta dahje eanet máidnunlávllageardumiid. *Gč. s. 2.XX* Gásta váldoipmilbálvalusas lea dábálaš dás.

8 | Beaivvi rohkos

Beaivvi rohkosa sáhttá guođđit eret, dat sáhttá leat dás, sáhttá leat sártni oktavuođas dahje adnot (earenoamážit allabassebeivviid) čoaggananrohkosin.

Rohkos álggahuvvo ná:

L | Rohkadallot mii buohkat.

Rohkos loahpahuvvo ná:

S | Amen

II. sátni

Eará váldoipmilbálvalusain go allameassuin sáhttet leat guokte teakstalohkama, dahje okta lohkan (evangeliuma). Dalle sáhttá 10. lađas Biibballaš sálbma / Sálbma guđđojuvvot. Searvegoddi čuožžu go evangelium lohkkojuvvo ja čohkká eará čálalohkamiid áigge.

9 | Vuosttaš teakstalohkan

Boares testamenttas

L/ML | Gullot Hearrá sáni.

ML | Lea čállojuvvon ...

Lohkan loahpahuvvo ná:

ML | Nu čuodjá Hearrá sátni.

Searvegoddi sáhttá vástidit:

Máidnojuvvon lehkos Ipmil.

10 | Biibballaš sálbma / Sálbma

Sáhttá lávlut biibballaš sálmma dahje eará sálmma lohkamiid gaskkas, dahje lea jaskes boddu.

11 | Nubbi teakstalohkan

Ođđa testamenttas earet evangeliumain

ML | Lea čállojuvvon

Lohkan loahpahuvvo ná:

ML | Nu čuodjá Hearrá sátni.

Searvegoddi sáhttá vástidit:

S | Máidnojuvvon lehkos Ipmil.

12 | Evangelium

*Halleluja /Sálbma*

Ovdal ja maŋŋil evangeliumlohkama, sáhttá lávlut hallelujagearduma dahje oanehis sálmma. Searvegoddi čuožžu hallelujagearduma áigge.

Sáhttá maiddái leat evangeliumprosešuvdna.

Jos sálbma adnojuvvo, de sáhttá das lávlut vearssa sihke ovdal ja maŋŋil teakstalohkama. Jos olles sálbma lávlojuvvo ovdal teakstalohkama, de sárdnideaddji sáhttá lohkat evangeliuma dahje eará sárdneteavstta sártni oktavuođas.

L/ML | Lea čállojuvvon ... evangeliumis.

Searvegoddi čuožžu go evangeliumteaksta lohkkojuvvo.

Lohkan loahpahuvvo ná:

L/ML | Nu čuodjá bassi evangelium.

Searvegoddi sáhttá vástidit:

S | Máidnojuvvon lehkos Ipmil.

13 | Sárdni

Sárdnideaddji dábálaččat sárdnida sárdneteavstta mielde. Go vuosttaš dahje nubbi lohkanteaksta lea sárdneteakstan, de sáhttá dan lohkat dás.

Muitalusteaksta sáhttá adnot mearriduvvon sárdneteavstta sadjái.

Allabassebeivviid, ja go muđui lea sávahahtti, de sárdnideaddji sáhttá iežas sániiguin álggahit ovdal go sárdneteaksta lohkkojuvvo.

Sárdneoasis sáhttá liturggain ovttasráđiid bidjat osiid mat leat áigeguovdilat, dramatiserejeaddji dahje hástaleaddji, ja mat leat heivehuvvon sártni sisdollui.

Sárdni sáhttá loahpahuvvot máidnumiin:

Gudni lehkos Áhččái ja Bárdnái ja Bassi vuigŋii,

guhte lei ja lea ja bissu oktan duohta Ipmilin agálašvuođas agálašvuhtii.

Sártni maŋŋá sáhttá leat jaskes boddu, oanehis sálbma dahje meditatiivvalaš musihkka .

14 | Oskkudovddastus CREDO

Oskkudovddastus lávlojuvvo dahje celkojuvvo. Jos ipmilbálvalusas lea gásta, de oskkudovddastusa sáhttá guođđit dákko. Dahje sáhttá lávlut oskkudovddastussálmma.

Searvegoddi čuožžu go oskkudovddastus lohkkojuvvo.

ML/L | Dovddastehkot bassi oskomet.

B | Mun oskkun Ipmil Áhččái, buotveagalažžii, almmi ja eatnama sivdnideaddjái.

Mun oskkun Jesus Kristusii,

Ipmila áidnoriegádan Bárdnái, min Hearrái,

gean Bassi vuoigŋa sahkanahtii,

nieida Márjá riegádahtii,

ja guhte givssiduvvui Pontius Pilatusa áigge,

russiinávlejuvvui, jámii ja hávdáduvvui,

njiejai jábmiid riikii,

bajásčuožžilii jábmiid luhtte goalmmát beaivvi,

manai bajás albmái,

čohkká Ipmila, buotveagalaš Áhči, olgeš gieđa bealde,

boahtá fas doppe dubmet elliid ja jábmiid.

Mun oskkun Bassi vuigŋii,

bassi oktasaš girku,

bassi olbmuid searvevuođa,

suttuid ándagassii addojumi

oačči bajásčuožžileami

ja agálaš eallima.

Amen. Apoastallaš oskkudovddastus.

DAHJE

B | Mii oskut ovtta Ipmilii,

buotveagalaš Áhččái,

almmi ja eatnama,

buot oinnolaččaid ja oaidnemeahttumiid Sivdnideaddjái.

Mii oskut ovtta Hearrái, Jesus Kristusii,

Ipmila áidnoriegádan Bárdnái,

gean Áhčči lea riegádahttán ovdal buot áiggiid,

Ipmil Ipmilis, čuovggas čuovgasis,

duohta Ipmil duohta Ipmilis,

riegádan, ii ge sivdniduvvon,

geas lea seammá luondu go Áhčis.

ja gean bokte buot lea šaddan,

guhte min olbmuid ja min bestojumi dihtii njiejai almmis,

šattai olmmožin Bassi vuoiŋŋa ja nieidda Márjjá bokte,

russiinávlejuvvui min ovddas

Pontius Pilatusa áigge,

gillái ja hávdáduvvui,

bajásčuožžilii jábmiid luhtte goalmmát beaivvi Čállagiid mielde

ja manai bajás albmái,

čohkká Áhči olgeš gieđa bealde,

boahtá fas hearvásvuođas

dubmet elliid ja jábmiid,

ja su riikkas ii leat loahppa.

Mii oskut Bassi vuigŋii,

Hearrái ja eallindahkkái,

guhte vuolgá Áhčis ja Bártnis,

guhte ovttas Áhčiin ja Bártniin rohkadallojuvvo ja gudnejahttojuvvo,

ja guhte lea sárdnon profehtaid bokte.

Mii oskut ovtta, bassi, oktasaš ja apoasttallaš girku.

Mii dovddastit ovtta gástta suttuid ándagassii addojupmin,

vuordit jábmiid bajásčuožžileami

ja boahttevaš máilmmi eallima.

Amen. Nikenalaš oskkudovddastus.

15 | Sálbma

Sálmma sáhttá guođđit jos oskkudovddastus lávlojuvvo.

III. ovddasrohkos

16 | Dieđáhusat

Dieđáhusaid almmuha dás dahje eará sajes ipmilbálvalusas, dahje dieđihuvvojit searvegoddái eará láhkái.

Suttudovddastus Dákko dahje čoaggananrohkosa maŋŋil, 4. lađas. Buohkat rohkadallet dan ovttajitnii.

Ovdal álggahansáni sáhttá liturga dadjat:

L | Hearrámet Jesus Kristus cealká: Don galggat ráhkistit Hearrá Ipmilat oppa váimmustat ja oppa sielustat ja oppa mielastat. Dát lea stuorimus ja mávssolaččamus báhkkon. Muhto nubbi lea seammá stuoris: Don galggat ráhkistit lagamuččat nugo iežat. Matt 22, 37-39

Suttudovddastus álggahuvvo ná:

L | Gopmirdehkot mii Ipmila ovdii ja dovddastehkot suttuideamet.

DAHJE

L | Gopmirdehkot mii Ipmila ovdii ja rohkadallot ándagassii addojumi.

DAHJE

L | Suokkardehkot mii iežamet Ipmila muođuid ovddas ja dovddastehkot suttuideamet.

Liturga sáhttá cealkit lohpádussáni suttudovddastusa maŋŋil.

Sáhttá leat oanehis jaskes boddu maŋŋil lohpádussáni.

Liturga čippusta suttudovddastusa ja jaskatvuođa áigge.

Searvegoddi sáhttá maid čippustit.

*Suttudovddastusat ja lohpádussánit, gč. s. 2.XX-2YY*

17 | Ovddasrohkos girku ja máilmmi ovddas

Ovddasrohkosa sáhttá hábmt báikkálaččat, dahje sáhttá atnit gárvves rohkosiid.

Mielliturga jođiha dábálaččat ovddasrohkosa. Eanebut sáhttet lohkat iesguđet rohkosoasi. Juohke rohkosoassi sáhttá loahpahuvvot ná:

Ipmil, mii rohkadallat.

dahje

Dan mii rohkadallat, Ipmil.

Son gii rohkadallá rohkosoasi, dahje ovddasrohkosláidesteaddji, liturga dahje luhkkár.

Báikkálaš ovddasrohkosa sáhttá heivehit dáid fáttáide:

1 Eatnama olbmot ja álbmogat.

2 Min iežamet riika ja álbmot.

3 Máilmmiviidosaš girku ja min iežamet riikka girku.

4 Min iežamet searvegoddi, min bearrašat ja báiki gos mii ássat.

5 Áigeguovdilis áššit.

Áigeguovdilis áššiid ovddas sáhttá rohkadallat dain fáddáosiin maidda dat lunddolaččat gullet (1-4), dahje sierra oasis (5).

*Geahča dárkilet čilgehusa fáddáosiid dáfus, ovdamearkkaid mo báikkálaččat sáhttá hábmet ovddosrohkosiid ja gárvves ovddasrohkosiid s 2.XX.*

Ovddasrohkos sáhttá álggahuvvot ná:

ML/L | Rohkadallot mii girku ja máilmmi ovddas.

*Searvegoddevástádus*

Maŋŋil juohke rohkosoasi čuovvu searvegoddevástádus, vástádussániid sáhttá jogo lávlut dahje lohkat. *Gč s 2.XX*

*Mii muittašit sin geat leat jápmán ja rohkadallat morašteddjiid ovddas.*

Ovddasrohkos sáhttá loahpahuvvot dainna ahte searvegoddi muittaša daid geat leat jápman, ja geat leat hávdáduvvon vássán vahkus, dahje dan rájes go searvegoddi maŋimuš lei čoahkis.

ML/L | Mii čuožžilit ja muittašit min searvegottelahtuid geat leat hávdáduvvon dan rájes go mii ovddit háve čoagganeimmet.

Searvegoddi čuožžila.

Jábmiid namat lohkkojuvvojit.

Oanehis jaskes boddu.

ML/L | Oahpat min lohkat beivviideamet, vai mii oččošeimmet viissisvuođa váibmoseamet. Sál 90,12

DAHJE

ML/L | Jesus cealká: «Mun lean bajásčuožžileapmi ja eallin; dat guhte osku munnje, oažžu eallit vaikko vel jápmáge.**»** Joh 11,25

Dan maŋŋil sáhttá lohkat dán dahje sullasaš rohkosa:

ML/L | Váibmoláđis Ipmil, jeđđe morašteddjiid ja leage sin luhtte boahttevaš áiggis.

Dás sáhttá lávlut searvegoddevástádusa.

18 | Searvegotti giittosoaffar

Oaffara váldá dás dahje 19. lađđasa sálmma áiggi. Oaffarušadettiin sáhttá čuojahuvvot heivvolaš čuojanas- dahje lávllamusihkka.

Oaffarčoaggin sáhttá dáhpáhuvvat girkobeaŋkkas dahje áltára birra.

Oaffaruššan sáhttá loahpahuvvot oanehis rohkosiin, ovdamearkka dihtii ná:

L | Agálaš Ipmil, du lea eanan ja buot mii das lea.

Buot maid mii oamastit, gullá dutnje. Du opmodagas addit mii fas dutnje.

Buo dahje L | Válddášit vuostái min ja min attáldagaid Jesusa nammii. Amen.

IV. eahkedismállásat

19 | Eahkedismállásiidda ráhkkaneapmi

*Sálbma*

Searvegotti giittosoaffar sáhttá leat dás dahje 18. lađđasis.

Oaffar čoggojuvvo dan botta go sálbma lávlojuvvo.

Giittosoaffar guddojuvvo boššui dan botta go áltárbeavdi láhččojuvvo.

Láibi ja viidni biddjo áltárii, jos dat ii leat juo ipmilbálvalusa álggus dahkkojuvvon.

Láibi biddjojuvvo láibediskii, ja viidni leikejuvvo gerrii.

Ráhkkaneami sáhttá loahpahit oanehis rohkosiin, omd. rohkos dás bajábealde (18. lađas) dahje dáinna rohkosiin:

L | Buressivdniduvvon leat don, Ipmil. Du lea eanan ja buot mii das lea. Du opmodagas addit mii fas dutnje. Ovttastahte girkot masa gullet buot álbmogat ja gielat. Nugo gortnit ovttastahttojuvvojit láibin ja viidnemuorjjit viidnin, de ovttastahte min guhtet guimmiideametguin ja Hearrá Jesus Kristusiin.

Buo dahje L | Válddášit vuostái min ja min attáldagaid Jesusa nammii.

20 | Giittus ja rohkos

*Dearvvahus* prefašundialoga

L lávlu dahje cealká | Hearrá lehkos dinguin

S čuožžila ja lávlu | Ja Hearrá lehkos duinna.

L | Bajidehket váimmuideattet.

S | Mii bajidit váimmuideamet Hearrái.

L | Giitot Hearrá Ipmileamet.

S | Dat lea árvvolaš ja riekta.

*Álggahus – máidnun* prefašuvdna

Álggahanmáidnun gullá jogo girkojahkái (gč. s. 2.XX-2.XX) dahje heivehuvvo juohke eahkedismálisrohkosii (gč. s. 2.XX-2.XX)

*Bassi* sanctus

Buo lávlot | Bassi, bassi, bassi lea Hearrá Sebaot, oppa eanan lea dievva du hearvásvuođas. Hosianna allagasas. Buressivdniduvvon lehkos son guhte boahtá Hearrá nammii. Hosianna allagasas.

*Rihpparohkos Ásahussániiguin* verba

*Eahkedismálisrohkosat ásahussániiguin, gč. s. 2.XX*

Dajadettiin ásahussániid lokte liturga vuos diskka, de geara.

Maŋŋil ásahussániid sáhttet liturga ja searvegoddi cealkit:

L | Čieŋal lea oskku čiegusvuohta.

Buo | Kristus jámii. Kristus bajásčuožžilii. Kristus máhccá.

Čuovvovaš cealkká sáhttá lasihuvvot:

Sutnje lehkos gudni ráhkisvuođa ovddas mii lea gievrrat go jápmin.

*Áhččámet*

Lohkkojuvvo dahje lávlojuvvo.

Buo | Áhččámet, don guhte leat almmis.

Basuhuvvos du namma.

Bohtos du riika.

Šaddos du dáhttu,

mo almmis nu maiddái eatnama alde.

Atte midjiide odne min beaivválaš láibbi.

Ja atte midjiide min suttuid ándagassii,

nugo mii ge ándagassii addit velggolaččaidasamet.

Ale ge doalvvo min geahččalussii,

muhto beastte min bahás eret.

Dasgo du lea riika ja fápmu ja gudni agálašvuhtii.

Amen.

DAHJE

Buo | Áhčči min, don guhte leat almmis.

Basuhuvvos du namma.

Bohtos du riika.

Šaddos du dáhttu

mo almmis nu maiddái eatnama alde.

Atte midjiide odne min beaivválaš láibámet.

Ja atte midjiide min suttuideamet ándagassii,

nugo maiddái mii ándagassii addit min velggolaččaidasamet.

Ja ale doalvvo min geahččalusa sisa,

muhto beastte min bahás eret.

Dasgo du lea riika ja fápmu ja gudni agálašvuhtii.

Amen.

21 | Eahkedismállásat

*Ráfidearvvahus* pax

L | Ipmila ráfi lehkos dinguin.

S | Ipmila ráfi lehkos duinna.

Jos galgá ollisleappo ráfidearvvahus, de *gč. Ipmilbálvalusa váldoosiid láidehusa* s. 8.XX

Dás sáhttá čuovvut:

*Láibbi doadjin*

Go lea láibedoadjin, de liturga sáhttá dadjat:

L | Láibi maid mii doadjalit, addá midjiide oasálašvuođa Kristusa rupmašii.

Viidni maid mii juhkat, addá midjiide oasálašvuođa Kristusa varrii.

*Buhtes Ipmila Láppis* agnus dei

Liturga sáhttá cealkit dás dahje Ipmil Láppis maŋŋil:

L | Bohtet, dasgo buot lea gárvvistuvvon.

Buo lávlot | Buhtes Ipmila Láppis, guhte guottát máilmmi suttu,

árpmit min badjelii.

Buhtes Ipmila Láppis, guhte guottát máilmmi suttu,

árpmit min badjelii.

Buhtes Ipmila Láppis, guhte guottát máilmmi suttu,

attášit du ráfi.

*Juogadeapmi*

Juogadanvuogit, gč. *Ipmilbálvalusa váldoosiid láidehusa* s. 8.XX

Juogadeami áiggi sáhttá lávlut ovtta dahje eanet sálmmaid, dahje sáhttá leat koarralávlun dahje eará heivvolaš musihkka.

Juogadansánit leat ná:

Dát lea Jesusa rumaš.

Dát lea Jesusa varra.

DAHJE

Kristusa rumaš, du ovddas addojuvvon.

Kristusa varra, du ovddas golggahuvvon .

Juohkehaš sáhttá vástidit: Amen.

Dat gii juohká láibbiid, sáhttá giehtabidjamiin dahje ruossamearkkain buressivdnidit mánáid ja earáid geat bohtet ovdan, ja geat čájehit ahte eai vuostáiváldde láibbi ja viinni.

Buressivdnádussátnin ávžžuhuvvo:

Hearrá buressivdnidivččii ja várjalivččii du.

DAHJE

Hearrá buressivdnidivččii du ja várjalivččii du ja láidešii du agálaš eallimii.

DAHJE

Hearrá buressvidnidivččii du ja várjalivččii du buot bahás ja láidešii du agálaš eallimii.

Go juogaduvvo oktasaš čippostemiin, de ráfisávaldaga sáhttá cealkit loahpas dahje juohke čipposteami maŋŋil. Maŋŋil juogadeami:

L | Russiinávlejuvvon ja bajásčuožžilan Jesus Kristus lea dál addán midjiide [munnuide] bassi rupmašis ja varas, man son attii lonástussan buot min [munno] suttuid ovddas.

Buo dahje L | Son nannešii ja bisuhivččii min duohta oskkus agálaš eallimii.

L sáhttá lasihit | Ráfi lehkos dinguin.

22 | Eahkedismállása loahpaheapmi

*Giittosrohkos*

Dás rohkadallo okta čuovvovaš giittosrohkosiin, jogo hábmejuvvon báikkálaččat, dahje eará heivvolaš giittosrohkos:

L/ML | Mii giitit du, árbmugas Ipmil, guhte láibbiin ja varain leat dahkan min oasálažžan Jesus Kristusa vuitui go son jámii ja bajásčuožžilii.

Buo dahje L/ML | Nanne min Vuoiŋŋainat vai mii sáhttit duođaštit ja bálvalit máilmmis.

DAHJE

L/ML | Mii giitit du, almmálaš Áhččámet, du buressivdniduvvon attáldagaid ovddas. Mii rohkadallat ahte don dáid attáldagaiguin várjalivččet min vai mii bisošeimmet oskkus dutnje, ovttastahtášit min ráhkisvuođainat ja nannešit mis agálaš eallima doaivaga, Jesus Kristusa dihtii.

DAHJE

L/ML | Oskkáldas Ipmil, gásttas don leat addán midjiide máná vuoigatvuođa ja dahkan min iežat riikka árbbolažžan. Mii giitit du dáid mállásiid ovddas, main don leat addán midjiide suttuid ándagassii ja ođasmahttán min oskku du lohpádusaide.

Buo dahje L/ML | Nanne min Vuoiŋŋainat eallit du duođašteaddjin ja bálvaleaddjin máilmmis.

DAHJE

L/ML | Viisodaga Ipmil, mii giitit du du mállásiid čiekŋalis čiegusvuođa ovddas: Láibi man mii leat doadjalan, bissu oktan láibin. Du Bárdni lea addán heakkas oktasaš máilmmi ja oktasaš olmmošsohkagotti ovddas.

Buo dahje L/ML | Mii rohkadallat: Veahket min gullat dan čuorvasa maid don leat gullan, oaidnit dan heađi maid don leat oaidnán, ja ráhkistit min lagamučča nugo iehčamet.

Gearra ja diska gokčojuvvojit gearraliinniin. Gearra, diska, viidnegátnu ja láibelihti sáhttet fas biddjojuvvot liigebeavdái.

V. vuolggahus

23 | Sálbma

Sálmma sáhttá sirdit 26. lađđasii, Postludium/Olggosmannanprosešuvdna.

24 | Buressivdnádus

Buressivdnádussánit maid sáhttá atnit eará váldoipmilbálvalusain go allameassus,

Gč. s. 2,XX

Buressivdnádus lohkkojuvvo dahje lávlojuvvo.

Searvegoddi čuožžu buressivdnádusa áigge.

Buressivdnádusa sáhttá vuostáiváldit nu ahte juohkehaš russe iežas.

Buressivdnádusa álggahus sáhttá leat:

*Máidnun* benedicamus

L/ML lávlu | Máidnot Hearrámet.

S | Máidnojuvvon lehkos Ipmil. Halleluja. Halleluja. Halleluja.

DAHJE

*Dearvvahus* salutatio

L cealká dahje lávlu | Hearrá lehkos dinguin.

S | Ja Hearrá lehkos duinna.

DAHJE

L cealká | Vuostáiváldet buressivdnádusa.

*Buressivdnádus*

L cealká dahje lávlu | Hearrá buressivdnidivččii du ja várjalivččii du.

Hearrá divttášii muođuidis čuovgat du badjelii ja livččii duinna árbmugas.

Hearrá bajidivččii čalmmiidis du ala ja attášii dutnje ráfi.

S | Amen. Amen. Amen.

*Golmma geardde golbmii bielločuodjalahttin*

25 | Vuolggahus

Jos searvegoddi báhcá čohkkát postludiuma áigge, de vuolggahussánit sáhttet celkojuvvot postludiuma maŋŋil.

L/ML | Vulgot ráfis,

Buo | Jesus Kristusa nammii.

DAHJE

L/ML | Vulgot ráfis,

Buo | ja bálvalehkot Hearrá iluin.

DAHJE

L/ML | Mannet ráfis.

DAHJE

L/ML | Mannet ráfis. Bálvalehket Hearrá iluin.

dahje eará vuolggahussátni mii heive beaivvi iešvuhtii. Lea maiddái vejolaš hábmet sierra vuolggahussániid. *Gč. s. 2,XX*

26 | Postludium / Olggosmannanprosešuvdna

Jos lea olggosmannanprosešuvdna, de searvegoddi sáhttá čuovvulit prosešuvnna.

Postludiuma sadjái sáhttá searvegoddi lávlut sálmma olggos váccedettiin.

Maŋŋil ipmilbálvalusa sáhttá girkolatnja leat rabas oanehassii, goas lea vejolaš jaskadit rohkadallat dahje jurddašit.

Diakonalaš bargu vuolggahusa maŋŋil sáhttá čuovvuluvvot čoagganemiin, bassi mállásiiguin buhcciide, eará galledemiin, ovddasrohkosbálvalusain ja eará daguiguin.

((Dákko boahtá tabealla))

Allameassu čuovvu dan struktuvrra mii oidno gurutbeale gurgadasas. Eará struktuvrrat leat ovdamearkkat mo báikkálaččat sáhttá hábmet eará váldoipmilbálvalusaid go allameassu. 4. ovdamearkkas sáhttá dieđusge maiddái leat Rohkosčuorvvas Kyrie. Dát struktuvra sáhttá maiddái adnot ipmilbálvalusain main leat eahkedismállásat. Dat sáhttá leat vuogas go leat ollu smávit mánát mielde. Dalle sáhttá válljet «Eahkedismálisortnet sierra diliide» (s, 2.XX), ja atnit oaneheamos rohkosmolssaeavttu ovdal ásahussániid.

Dát lađđasat galget leat mielde buot váldoipmilbálvalusain:

• Sálmmat

• Álggahansánit

• Čoaggananrohkos

• Suttudovddastus

• Teakstalohkan (evangelium)

• Sárdni

• Oskudovddastus

• Ovddasrohkos

• Áhččámet / Áhččimin

• Buressivdnádus (*allameassus adno aronlaš buressivdnádus, eará ipmilbálvalusain sáhttá atnit eará buressivdnádusaid*)

Dábálaččat galget lágiduvvot eahkedismállásat váldoipmilbálvalusas.

čoaggananrohkosat

Mielliturga dahje olles searvegoddi rohkadallet čoaggananrohkosiid. Go suttudovddastus lea biddjojuvvon čoaggananoassái, mielliturga rohkadallá čoahkkananrohkosa, muhto olles searvegoddi rohkadallá suttudovddastusa.

1

Bassi Ipmil, mii leat čoagganan du muođuid ovdii

šaddat oasálažžan du ráhkisvuhtii ja duohtavuhtii.

Vuolggahivččet midjiide Vuoiŋŋat

ja rabastivččet min váimmuid du attáldagaide.

Divttášit sánát ruohtasmuvvat min váimmuide,

vai Kristus eallá min siste, ja mii šaddat oktan du siste

ja bálvalit du álelassii.

2

Buorre Ipmil, don gii attát heakka buot heakkalaččaide,

mii máidnut du eatnama čábbodaga dihtii,

ja buot áššiin main mii dovdat du buorrevuođa.

Dás du muođuid ovddas mii rohkadallat: Atte midjiide guldaleaddji beljiid, giitevaš váimmu ja veahkkás gieđaid,

vai mii beassat gullat du sáni, máidnut du du buorrevuođa dihtii,

ja sániiguin ja daguiguin duođaštit du stuorra daguid.

3

Hearrá, mun lean boahtán dán du bassi vissui

vuostáiváldit dan maid don Ipmil Áhčči, mu sivdnideaddji,

don Hearrá Jesus, mu beasti,

don bassi Vuoigŋa, mu jeđđejeaddji eallimis ja jápmimis,

áiggut munnje addit.

Rabastivččet dál mu váimmu bassi Vuoiŋŋat bokte,

vai mun moraštivččen suttuidan dihtii,

oskkošin du árbmui

ja oktan oppa du álbmogiin

ođasmahttojuvvošin juohke beaivvi

duohta ja bassi eallimii.

4

Ipmil, mii leat boahtán du bassi vissui

vuostáiváldit dan maid don áiggut midjiide addit.

Rabas dál min váimmu,

vai min osku dutnje ođasmahttojuvvošii.

5

Buohkat sáhttet rohkadallat rohkosa, dahje dat sáhttá leat “geardduhanrohkos”, nu ahte dat gii jođiha rohkosa dadjá ovtta cealkaga hávil, maid searvegoddi geardduha.

Ipmil, don leat gasku min gaskkas.

Don birastahtát min ollásit.

Doala min gieđastat.

6

Go dát čoaggananrohkos sisttisdoallá suttudovddastusa, de dat guđđojuvvo muđui ipmilbálvalusas.

Rohkos lávlojuvvo vuorrolávllan liturgga, mielliturgga (luhkkára/-riid) ja searvegotti gaskkas.

L | Oskkáldas Ipmil, don attát midjiide ođđa eallima bassi gásttas.

Mii merkejuvvot ruossamearkkain. +

L/ML | Mii leat du mánát. Ođasmahte odne min oskku ja min ráhkisvuođa.

Mielliturga goive čázi golmma geardde gástalihtis.

L | Dego arvedávgi čuvget du lohpádusat, Ipmil – du lihtu mearkan juohke sivdnádusain.

ML | Mii boahtit du lusa giitosiin ja lávlagiin.

S | Mii boahtit du lusa giitosiin ja lávlagiin.

ML | Don leat min doaivu.

S | Don leat min doaivu.

L | Don dovddat min eallima. Ii mihkkege leat čihkkojuvvon.

ML | Mii leat dahkan du dáhtu vuostái, mii rihkkut du báhkkomiid.

S | Mii leat dahkan du dáhtu vuostái, mii rihkkut du báhkkomiid.

ML | Atte Ipmil, ándagassii.

S | Atte Ipmil, ándagassii.

L | Don bajásčuoččáldahttet Jesusa hávddis.

Gásttas mii ge čuoččáldahttojuvvot ođđa eallimii suinna.

ML | Dego arvedávgi čuvget du lohpádusat, Ipmil

S | Dego arvedávgi čuvget du lohpádusat, Ipmil

ML | **–** dulihtu mearkan juohke sivdnádusain.

S **| –** du lihtu mearkan juohke sivdnádusain.

7

Dát rohkos heive earenoamážit ipmilbálvalusain gos leat ollu mánát.

Mánnájoavku sáhttá čuožžut searvegotti ovddas ja čájehit mearkkaid. Searvegottelahtut geat háliidit, sáhttet dahkat giehtalihkastagaid mánáiguin searválagaid.

*Bajiduvvon gieđat*

ML/L | Ráhkis Ipmil, don leat min luhtte.

Cahkket čuovggat min siste.

*Gieđat ruossalassii rattis*

ML/L | Ráhkis Jesus, don vádjolat minguin.

Divtte min eallit du ráfis.

*Gieđat vuostálagaid ratti ovddas, suorbmageažit bajás*

ML/L | Ráhkis Ipmil, don oainnát min.

Vuostáiváldde min jurdagiid ja jaskes rohkosiid.

*Gieđat geigejuvvon ovddos goapmirat bajás*

ML/L | Ráhkis Jesus, don válddát min gieđaid iežat gieđaide.

Láide min buori geainnu mielde.

*Mii váldit gihtii dan gii čohkká min bálddas*

ML/L | Buorre Bassi Vuoigŋa, giitu go mii eat leat okto.

Veahket min oaidnit guhtet guimmiideamet ráhkisvuođain.

8

Bassi Ipmil, don gii leat addán midjiide eallima attáldahkan:

Giitu go válddát min vuostái gásttas

ja nannet min eahkedismállásiin.

Láide min sániinat

ja raba min váimmuid du attáldagaide.

9

Modealla báikkálaš hábmejuvvon čoaggananrohkosii

Muhtin ipmilbálvalusaide sáhttet adnot eará čoaggananrohkosat go dat mat dás leat. Rohkosiid sáhttá váldit iešguđet báikkiin, dahje sáhttá daid hábmet báikkálaččat.

(Dása galgá tabulator...)

1 Rohkos galgá čuovvut min girku oskku ja dovddastusa, ja das galgá leat liturggalaš ja poehtalaš bissovašvuohta.

2 Rohkosa deaŧaleamos oassi lea govvidit dan ahte mii leat ovttas Ipmila muođuid ovddas, searvivuohtan, ovttaskas olmmožin ja sivdnádusa oassin. Rohkos galgá čájehit vuordámuša ja ilu go mii deaivvadit Ipmiliin ipmilbálvalusas.

3 Čoaggananrohkos sáhttá deattuhit iešguđet lágán fáttáid, ovdamearkka dihtii:

* Giitevašvuohta go Ipmil lea gávdnan ja vuostáiváldán min (Luk 15)
* Sotnabeaivi bajásčuožžileami beaivin
* Jesus Kristusa lagašvuohta go mii čoagganit su nammii
* Áibbašeapmi Ipmila vissui
* Ipmila háldui bidjan
* Gástamuittuhus
* Rabasvuohta Sáni duddjomii min eallimis
* Čoagganeapmi Sáni ja sakrameanttaid birra
* Rávkojupmi vuolgimii ja čuovvuleapmái

10

Čoaggananrohkos maŋŋil lihkuhisvuođaid ja roasuid

Go lihkuhisvuohta dahje roassu lea dáhpáhuvvan guovllus, riikkas dahje eará sajis máilmmis, de lea lunddolaš ahte dat gullo ja oidno váldoipmilbálvalusa álggaheamis.

Dát berre dahkkojuvvot go lihkuhisvuohta dahje roassu lea dakkár ahte váikkuha olles searvegoddái, dahje ahte ođas dan birra lea beaggán ja searvegoddi danin ádde manin dát namuhuvvo. Go lihkuhisvuohta ja moraš guoská ovtta dahje moatti searvegoddelahttui, de lea lunddoleappo namahit dan searvegotti ovddasrohkosis.

Okta dahje eanet heivvolaš biibbalsánit sáhttet adnot čoahkkanarohkosa sajis, omd. Sal 130, 1–2; Sal 38, 22–23; Sal 44, 25–27; Sal 10,1; 12b; 14.

Oktanaga biibbalbáikkiin, dahje dan sadjái, sáhttá rohkadallat heivvolaš rohkosa, báikkálaččat hábmejuvvon dahje vižžojuvvon Morašipmilbálvalusas, Norgga girku rohkosgirjjis dahje eará gálduin. Rohkosin sáhttá maiddái vuogas sálbmavearsa adnot, omd. “Mii geiget guoros gieđaid dal (1.v.) [dahje “Herre, måtte dette skje” (1.v.)].

Rohkosa sáhttá álggahit mottiin sániin lihkuhisvuođa dahje roasu birra. Jos biibbalsátni adnojuvvo, de sáhttá liturga cealkit:

L | Min iežamet sánit leat geahnuheamit go ipmirmeahttun deaivida. Danin mii ohcat sániid Biibbalis min váidalusaide ja rohkosiidda.

Maŋŋil rohkosa sáhttá leat jaskatvuohta mii álggahuvvo ná:

L | Jaskkodehkot jurddašettiin ja rohkadaladettiin.

Dan maŋŋil berre ipmilbálvalusa joatkit Kyrie eleisonain dahje heivvolaš kyrielitaniijain.

suttudovddastusat ja lohpádussánit

Buohkat lohket suttudovddastusa ovttajitnii.

1

Ipmil, leage muinna árbmugas!

Mun lean suddudan du vuostái ja lean beahttán lagamužžan

– jurdagiiguin, sániiguin ja daguiguin

ja dainna mii lea báhcán dagakeahttá.

Atte munnje suttuid ándagassii Jesus Kristusa dihtii.

Sivdnit munnje buhtes váimmu,

ja atte munnje fámu ođđa eallimii Bassi Vuoiŋŋat bokte.

2 (1 oaniduvvon hámis)

Ipmil, leage muinna árbmugas!

Atte munnje suttuid ándagassii Jesus Kristusa dihtii.

Sivdnit munnje buhtes váimmu,

ja atte munnje fámu ođđa eallimii bassi Vuoiŋŋat bokte.

3

Ipmil, don dovddat ja ráhkistat min buohkaid.

Mii leat dahkan du dáhtu vuostái.

Mii leat vajáldahttán du ja dan maid don dáhtut min dahkat.

Mii leat jurddašan iežamet eanet go earáid.

Atte midjiide ándagassii Jesusa dihtii.

4

Ipmil, leage munnje árbmugas ráhkisvuođastat,

Sihko mu rihkkuma stuorra váibmoláđisvuođastat.

Sihko mu suttuvealggi

ja buhtis mu suttus eret.

Geahča, don illudat duohtavuođas mu siste,

don oahpahat munnje viisodaga siskkimussii.

Ipmil, sivdnit munnje buhtes váimmu,

atte munnje ođđa ja bissovaš vuoiŋŋa.

5

Bassi Ipmil,

don leat čájehan midjiide iežat buori dáhtu eallimii.

Don leat addán midjiide ovtta eatnama

orrunsadjin buot olbmuide.

Mii dovddastit ahte

min miellaguottut ja min dagut

vahágahttet du sivdnádusa.

Atte midjiide min suttuid ándagassii.

Atte midjiide viisodaga ja duostilvuođa

dahkat du dáhtu mielde.

6

Bassi Ipmil, almmálaš Áhčči,

geahča árpmuin munnje, suttolaš olbmui,

guhte lean rihkkon du vuostái jurdagiiguin, sániiguin ja daguiguin

ja dovddan bahás anistumi váimmustan.

Jesus Kristusa dihtii,

leage muinna gierdavaš.

Atte munnje ándagassii buot mu suttuid

ja atte munnje aivvefal dus ballat ja du ráhkistit.

7

Suttudovddastus – báikkálaččat heivehuvvon

Muhtin ipmilbálvalusain sáhttet adnojuvvot eará suttudovddastusat go dat mat dás leat mielde. Rohkos sáhttá váldojuvvot iešguđet gálduin, dahje hábmejuvvot báikkálaččat.

1 Suttudovddastus galgá ovdanbuktit min girku oskku ja dovddastusa, ja das galgá leat liturggalaš ja poehtalaš bistevašvuohta.

2 Suttudovddastus ii berre leat menddo sátnái. Gárvves hábmejuvvon suttudovddastusat sáhttet leat mállen.

3 Suttudovddastus galgá čájehit erohusa Ipmila buori dáhtu ja olbmuid eallima, suttu ja váilevašvuođaid gaskkas.

4 Suttudovddastus guoská sihke olbmuid oktasaš eallimii ja ovttaskas olbmo eallimii. Goappašagat leat mielde, beroškeahttá suttudovddastusa hámis (*mun* dahje *mii*). Báikkálaččat hábmejuvvon suttudovddastus sáhttá dan dihtii hábmejuvvot sihke mun-hámis ja mii-hámis.

5 Ipmilbálvalusain nugo Sivdnádusa beaivvi dahje ipmilbálvalusain main leat fáddán fástu ja gáhtamuš, sáhttá leat lunddolaš geavahit oktasaččat hábmejuvvon suttudovddastusa. Dalle suttudovddastus sáhttá fátmmastit eambbo go dábálaš ipmilbálvalusain.

lohpádussánit

Ovtta dáin dahje eará lohpádussáni sáhttá dadjat suttudovddastusa maŋŋil:

L | Ipmila sátni cealká: Jos mii dovddastit suttuideamet, de son lea oskkáldas ja vánhurskkis, ja addá midjiide min suttuid ándagassii ja buhtista min buot vearrivuođas. 1 Joh 1,9

L | Nu allat go albmi lea eatnama bajábealde, nu stuoris lea Hearrá árbmu sidjiide geat ballet sus. Nu guhkkin go nuorti lea oarjjis, nu guhkkin son doalaha min suttuid mis eret. (...nu guhkás son gáidada min suttuid.) Sal 103, 11-12

S/ML | Buorre Ipmil, giitu go geaidnu du lusa álo lea rabas Jesus Kristusis. Veahket min oskut du ándagassii addojumi sátnái.

S/ML | Buorre Ipmil, giitu go geaidnu du lusa álo lea rabas Jesus Kristusis.

Veahket min eallit du ándagassii addojumis.

S/ML | Buorre Ipmil, giitu go geaidnu du lusa álo lea rabas Jesus Kristusis.

Veahket min eallit du árpmus.

rohkosčuorvasat

kyrie ja kyrielitaniija

kyrie eleison

Iešguđet lágán rohkosčuorvasiid ja kyrielávlagiid gávdná dohkkehuvvon sálbmagirjjiin, ja maiddái Norgga girku digitála ipmilbálvalusvuorkkás.

Kyrielitaniija

1

L/ML | Hearrá Jesus, don leat min ráfi.

Buo | Kyrie eleison.

L/ML | Don čohkket dan mii lei biđgejuvvon.

Buo | Kyrie eleison.

L/ML | Don buvttát midjiide ilolaš sága.

Buo | Kyrie eleison.

L/ML | Don attát midjiide suttuid ándagassii addojumi.

Buo | Kriste eleison.

L/ML | Don leat vuoitán jápmima.

Buo | Kriste eleison.

L/ML | Don attát midjiide ođđa eallima.

Buo | Kriste eleison.

L/ML | Don guhte čohkkát Áhči olgeš bealde,

Buo | Kyrie eleison,

L/ML | don máhcat hearvásvuođas.

Buo | Kyrie eleison.

L/ML | Don čohkket oskkolaččaidat Áhči riikii.

Buo | Kyrie eleison.

2

Vuohki mo hábmet kyrielitaniija

Ovttas sáhttá hábmet kyrielitaniija muhtin sierra ipmilbálvalussii. Sáhttá heivet bures ipmilbálvalusaide konfirmašunáiggi, ipmilbálvalusain main nuorat leat mielde ráhkkaneamis ja čađaheamis, ja ipmilbálvalusain omd. Sivdnádusa beaivvi, Davvi/lulli-sotnabeaivvi, Ráfi- ja olmmošvuoigatvuođasotnabeaivvi, Doarrádallojuvvon olbmuid sotnabeaivvi, Diakoniija sotnabeaivvi ja fástuáiggi sotnabeivviid.

Sáhttá hábmet áigeguovdilis “čuorvasiid” ja válljet kyriegearduma (áinnas golmmalađasgeardun) maid lávlu “čuorvasiid” gaskkas. “Čuorvasat” sáhttet hábmejuvvot oanehis muitalussan, duođaštussan dahje eará govvideaddji, konkrehtalaš cealkkan sin beales geat váidalit heađiset.

“Čuorvasat” sáhttet gullot iešguđet báikkis girkolanjas. Dat sáhttet maiddái dahkkojuvvot drámá, dánssa, govaid ja eará hámis.

máidnunlávlla gloria

1

Du hearvásvuođa ovddas mii,

o Áhčči gopmárdallat,

ja ráhkisvuođat ovddas mii

du giitit, rohkadallat.

Du fámuin buot lea sivdnidun,

du vuollái buot lea biddjojun,

dus galget buohkat ballat.

O Jesus, Bárdni eahcálaš,

gii čohkkát Áhči luhtte,

don Áttán mánáid lonistit,

min Hearrá, soabaheaddji.

Du varain ja du jápmimiin

don čovdet suttu vealggis min

ja rahpet midje almmi.

Du duoji bokte, Bassi Vuoigŋ’,

Mii gávdnat čuovgas, ilu.

Don soađis gievran dagat min,

vai máhttit vuoittu vuoitit.

Don Sáhtán vuostái veahkehat

ja váibmui oskku sivdnidat

min Jesus ala. Amen.

teaksta: Nicolaus Decius 1523 *Gloria* ja *Laudamus* mielde

nuohtta: 900-l / Valentin Schumann 1539

sámás: L.J. Hætta & J.A. Friis

2

Mii máidnut du, mii giitit du,

Sivdnideaddjámet ja Hearrámet.

O Jesus Kristus, don Ipmila Bárdni,

leage agálaččat buressivdniduvvon!

Don guddet buot máilmmi suttu ja heahpada,

árpmit min, Ipmila Láppis,

Bassivuoiŋŋa bokte. Amen.

3

Sálbma «Sivdnidii buot, Ipmileamet», sáhttá leat dáinna álggahusain:

L/ML | Lávlot Hearrái, máidnot su

ja rámidehket Hearrá nama.

DAHJE

L/ML | Gudni lehkos Ipmilii allagasas

S | ja ráfi eatnama alde olbmuide geaid Ipmil árpmiha.

4

L/ML | Gudni lehkos Ipmilii allagasas

S | ja ráfi eatnama alde olbmuide geaid Ipmil árpmiha.

Mii máidnut du, mii rámidit du, mii bálvalit du, mii bajidit du.

ML | Máidnojuvvon lehkos Ipmil, sivdnideaddjámet, mii ávuin ja lávlumiin máidnut du.

S | Mii máidnut du, mii rámidit du, mii bálvalit du, mii bajidit du.

ML | Máidnojuvvon lehkos Jesus, beastámet, min rápmi badjána dutnje.

S | Mii máidnut du, mii rámidit du, mii bálvalit du, mii bajidit du.

ML | Máidnojuvvon lehkos Vuoigŋa, jeđđejeaddjámet, mii ávvudit du daguid dihtii.

S | Mii máidnut du, mii rámidit du, mii bálvalit du, mii bajidit du.

5

L/ML | Gudni lehkos Ipmilii allagasas

S | ja ráfi eatnama alde olbmuide geaid Ipmil árpmiha.

Mii máidnut du, mii rámidit du, mii bálvalit du, mii bajidit du.

ML | Don, Ipmil, gii ráđđet beaivváža ja násttiid ja rávkkat oidnosii juohke rássečalmmi eatnamis. Du čalbmi oaidná buot máilmmi heađi, ja don leat Áhčči, min Áhčči.

S | Mii máidnut du, mii rámidit du, mii bálvalit du, mii bajidit du.

ML | Jesus Kristus, don guddet min noađi ja loktejit vealggi mis eret. Min luhtte leat agálaččat bajásčuožžilan, álo don rohkadalat min ovddas Áhči luhtte.

S | Mii máidnut du, mii rámidit du, mii bálvalit du, mii bajidit du.

ML | Bassi Vuoigŋa, don ođasmahtát eatnama ámadaju ja attát buot máilbmái heakka. Suttolaččaide don sárdnidat jeđđehusa ja láidet min ruoktot Áhči lusa, Áhččámet lusa.

S | Mii máidnut du, mii rámidit du, mii bálvalit du, mii bajidit du. Amen.

Eará heivvolaš sálmmat dahje máidnunlávlagat sáhttet adnot – válljejuvvon ipmilbálvalusa fáttá ja/dahje girkojagi áiggi mielde. Lea maid vejolaš atnit ovtta dahje máŋga máidnunlávllagearduma.

Iešguđet gloriaid ja máidnunlávlagiid gávdná dohkkehuvvon sálbmagirjjiin, ja maiddái Norgga girku digitála ipmilbálvalusgirjerádjosis.

ovddasrohkosat

I. fáddáoasit

Ovddasrohkos girku ja máilmmi ovddas – báikkálaččat heivehuvvon

Báikkálaččat hábmejuvvon ovddasrohkos sáhttá ordnejuvvot vuolábealde namahuvvon fáttáid mielde.

Juohke fáddájoavkku vuolde leat ollu čoavddasánit mat leat ávkin go searvegoddi ráhkada rohkosa. Go rohkos hábmejuvvo, de ferte válljet muhtin čoavddasániid, sáhttá maiddái válljet eará áigeguovdilis fáttaid dan dilis mii lea ja dan hámi mielde maid háliida ipmilbálvalusas.

Muhtin čoavddasánit leat mielde máŋgga fáddáoasis. Dát mearkkaša ahte dat sáhttet geavahuvvot dan ovddasrohkosoasis mas orru áigeguovdil ja lunddolaš.

Fáddáosiid ortnet sáhttá rievdaduvvot. Nu maiddái juohke fáddáoasi čoavddasániid ortnet. Dan láhkái sáhttá ovddasrohkos deattuhit dan mii lea earenoamáš aiddo dán ipmilbálvalusas.

Ovddasrohkos ipmilbálvalusa gittosoaffarii biddjojuvvo dan fáddái mii orru lunddolaš.

1 | Eatnama álbmogat ja našuvnnat

Olbmot heađis: olbmot geaidda leat deaividan lihkuhisvuođat ja roasut, geafivuohta, soahti ja riiddut ja eará heahti.

Ráfi ja vuoiggalašvuođa rahčamuš.

Olmmošárvvu várjaleapmi, eallima álggus gitta lohppii.

Sivdnádusa várjaleapmi.

Eará riikkaidgaskasaš orgánat.

Olbmot geain lea jođihanovddasvástádus máilmmiservodagas.

Riikkaidgaskasaš ásahusat ja searvvit.

2 | Iežamet eanan ja álbmot

Olmot heađis: buohccit, ovttaskasat, geafit, olbmot geat gillájit veahkaválddálašvuođa ja illásteami, olbmot geaidda leat deaividan lihkuhisvuođat, roasut ja heahti.

Olbmot geain lea jođihanovddasvástádus (riikka-, guovllu- ja báikkálaš dásis).

Gonagas ja su viessu (gonagasa berre namuhit namain).

Mánáid ja nuoraid bajásšaddandilli.

Inkluderen- ja ovttaiduhttinbargu.

Olmmošárvvu várjaleapmi, eallima álggus gitta lohppii.

Sivdnádusa várjaleapmi.

Min iežamet riikka oassi máilmmiservodagas.

Eará hálddašandoaibma, riikka- ja guovlludásis.

3 | Máilmmiviidosaš girku ja girku iežamet riikkas

Máilmmiviidosaš girku.

Miššuvdna ja diakoniija.

Miššuvdnaprošeavttat ja ustitvuođasearvegottit.

Olbmot geat doarrádallojuvvojit oskkuset dihtii.

Norgga girku jođiheaddjit ja hálddašanorgánat, riikka- ja guovlludásis, ja bismagotti bisma (berre namuhit namain).

Girku ipmilbálvaluseallin, diakoniija ja oskkuoahpahus.

Eará girkoservodagat Norggas.

Oktavuohta ja dialoga eará oskkuservodagaigiuin.

Evangeliuma ovdáneapmi.

4 | Min iežamet searvegoddi, min bearrašat ja báiki gos mii ássat

Báikkálaš searvegoddi, sii geat leat gásttašuvvon, konfirmánttat, mánát, nuorat ja earát.

Olbmot geain lea jođihanovddasvástádus searvegottis.

Áigeguovdilis plánat ja prošeavttat.

Ipmilbálvaluseallin, diakoniija ja oskkuoahpahus.

Olbmot, joavkkut ja lagasbirrasa ásahusat: mánáidgárddit, skuvllat, buhcciid- ja boarrásiidruovttut ja dakkárat.

Bargosajit, bearaš, lagaš oktavuođat, siidaguoimmit, buohkat geat servet ipmilbálvalussii.

Olbmot geat leat bivdán ovddasrohkosa.

Báikkálaš hálddašanbálvalus ja sivdnádusa várjaleapmi.

Rávkojupmi oskui ja bálvalussii.

5 | Áigeguovdilis dáhpáhusat

Dás rohkadallá áigeguovdilis dáhpáhusaid ovddas dain fáddáosiin bajábealde gosa dat lunddolaččat gullet, dahje sáhttá rohkadallat daid ovddas sierra.

II. Ovddasrohkosvuogit – báikkálaččat heivehuvvon

Ovddasrohkosvuohki 1

(čuovvu fáddáosiid/áššiid)

Go dán rohkosa ráhkkanahttá, de berre čielggadit galgá go dušše namuhit rohkosfáttáid, vai ráhkaduvvojit go ollislaš rohkosat. Rohkosfáddá berre leat oanehaš ja čielgasit hábmejuvvon ja dan láhkái láidestit juohkehačča jaskes rohkosa.

Jos ráhkaduvvojit ollislaš rohkosat, de sáhttá guođđit eret juohke rohkoslađđasa jaskesrohkosa.

ML/L | Rohkadallot eatnama olbmuid ja álbmogiid ovddas.

ML | Mii rohkadallat ... ovddas... / giitit ... ovddas ...

Dás namaha muhtin konkrehtalaš rohkosfáttáid, dahje hábme rohkosa bajilčállaga fáttá mielde.

*Jaskes rohkos*

Ipmil, mii rohkadallat.

S | Searvegottevástádus

ML/L | Rohkadallot iežamet eatnama ja álbmoga ovddas.

ML | Mii rohkadallat ... ovddas ... / giitit ... ovddas ...

Dás namaha muhtin konkrehtalaš rohkosfáttáid, dahje hábme rohkosa bajilčállaga fáttá mielde.

*Jaskes rohkos*

Ipmil, mii rohkadallat.

S | Searvegottevástádus

ML/L | Rohkadallot máilmmiviidosaš girku ovddas ja min iežamet riikka girku ovddas.

ML | Mii rohkadallat ... ovddas... / giitit ... ovddas ...

Dás namaha muhtin konkrehtalaš rohkosfáttáid, dahje hábme rohkosa bajilčállaga fáttá mielde.

*Jaskes rohkos*

Ipmil, mii rohkadallat.

S | Searvegottevástádus

ML/L | Rohkadallot iežamet searvegotti ovddas ja dan báikki ovddas gos mii orrut.

ML | Mii rohkadallat ... ovddas ... / giitit ... ovddas ...

Dás namaha muhtin konkrehtalaš rohkosfáttáid, dahje hábme rohkosa bajilčállaga fáttá mielde.

*Jaskes rohkos*

Ipmil, mii rohkadallat.

S | Searvegottevástádus

Ovddasrohkos sáhttá loahpahuvvot ná:

ML/L | Jaskatvuođas bidjat mii dál du ovdii dan mii juohkehaččas lea váimmu alde.

*Jaskes rohkos*

Ipmil, mii rohkadallat.

DAHJE

ML/L | Du gieđaide, Ipmil, bidjat mii buot ja buohkaid geaid ovddas mii dál leat rohkadallan, Jesus Kristusa nammii.

S | Searvegottevástádus

Ovddasrohkosvuohki 2

(ginttalcahkkeheapmi)

Dát vuohki sáhttá leat vuogas earret eará ipmilbálvalusain main mánát ja nuorat (omd. konfirmánttat) leat mielde ráhkkanahttimin ja čađaheamen ipmilbálvalusa.

Vállje 3–6 rohkosfáttá ja hábme daid vuogi mielde mii čájehuvvo vuollelis. Rohkos sáhttá maid hábmejuvvot fáddáosiid mielde (gč. s. 2.XX).

Juohke rohkosoassi sáhttá čađahuvvot ná:

ML/L | Jorgalehkot mii Ipmilii rohkosiin.

Mii cahkkehit gintala ... ovddas

Ginttal cahkkehuvvo ginttalglobas dahje beavddi alde mas leat rohkosgintalat.

ja giitit / rohkadallat / ovddas ...

Dás čuvvot okta dahje eanet rohkosat dan rohkosfáddái masa ginttal cahkkehuvvui.

Dasto sáhttá čuovvut:

*Jaskes rohkos*

Ipmil, mii rohkadallat.

S | Searvegottevástádus

Ovddasrohkosvuohki 3

(sálbma)

Sálmmat sáhttet vuohkkasit heivet ovddasrohkosis, áinnas nu ahte lávlu daid ovtta vearssa ain hávil.

Dalle sáhttá hábmet áigeguovdilis rohkosiid juohke vearssa vuođul.

Vuogas sálmmat, ovdamearkkat:

Gula áhčči almmis, rohkosa (Sálbmagirji II nr.553)

.......

.......

.......

Ovddasrohkosvuohki 4

(njeallje almmiguovllu)

Dán vuogi sáhttá atnit earret eará ipmilbálvalusain maid fáddá lea miššuvdna ja riikkaidgaskasaš diakoniija.

Ráhkadit áigeguovdilis rohkosiid mat čatnasit njealji almmiguvlui,

Ráhkadit rohkosiid mat gusket dan njealji almmiguvlui. Sáhttet leat rohkosat oabbágirkuid ovddas, olbmuid ovddas geat leat riidduin ja roasuin, sivdnádusa ovddas dahje áigeguovdilis áššiid ovddas. Ovddasrohkosa ipmilbálvalusa giittusoaffara ovddas sáhttá heivehit dakko gokko lea lunddolaš.

Ovddasrohkos sáhttá álggahuvvot ná:

ML/L | Rohkadallot girku ja máilmmi ovddas čuoččastettiin ja jorgalettiin njealji almmiguvlui.

Searvegoddi čuožžila.

1 | Nuorta

ML/L | Mii jorggihit nuorttas ja rohkadallat min oappáid ja vieljaid ovddas doppe.

Searvegoddi jorggiha nuorttas.

Sáhttá cahkkehit gintala nuorttabeallái, ginttalglobas dahje beavddis mas leat njeallje rohkosgintala.

Mii rohkadallat ... ovddas/...giitit ... ovddas.

Dás čuvvot okta dahje eanet rohkosat main lea oktavuohta nuortaguovlluin. Dat gii rohkadallá, loahpaha rohkosa ná:

Ipmil, mii rohkadallat.

Buo | Šaddos du dáhtu, šaddos du dáhtu. Ipmil, šaddos du dáhtu eatnamis. (Du dáhtu miel, du dáhtu miel, du dáhtu miel šaddos dat nu.)

dahje eará heivvolaš searvegoddevástádus.

2 | Oarji

ML/L | Mii jorggihit oarjjás ja rohkadallat min oappáid ja vieljaid ovddas doppe.

Searvegoddi jorggiha oarjjás.

Sáhttá cahkkehit gintala oarjjabeallái, ginttalglobas dahje beavddis mas leat njeallje rohkosgintala

Mii rohkadallat ... ovddas /...giitit ... ovddas.

Dás čuvvot okta dahje eanet rohkosat main lea oktavuohta nuortaguovlluin. Dat gii rohkadallá, loahpaha rohkosa ná:

Ipmil, mii rohkadallat.

Buo | Šaddos du dáhtu, šaddos du dáhtu. Ipmil, šaddos du dáhtu eatnamis.

dahje eará heivvolaš searvegoddevástádus.

3 Lulli / Máddi

ML/L | Mii jorggihit lulás/máttás ja rohkadallat min oappáid ja vieljaid ovddas doppe.

Searvegoddi jorggiha lulás.

Sáhttá cahkkehit gintala lulábeallái / máttabeallái, ginttalglobas dahje beavddis mas leat njeallje rohkosgintala

Mii rohkadallat ... ovddas/...giitit ... ovddas.

Dás čuvvot okta dahje eanet rohkosat main lea oktavuohta nuortaguovlluin. Dat gii rohkadallá, loahpaha rohkosa ná:

Ipmil, mii rohkadallat.

Buo | Šaddos du dáhtu, šaddos du dáhtu. Ipmil, šaddos du dáhtu eatnamis.

dahje eará heivvolaš searvegoddevástádus.

4 | Davvi

ML/L | Mii jorggihit davás ja rohkadallat min iežamet oasi ovddas máilmmis ja girkus.

Searvegoddi jorggiha davás guvlui.

Sáhttá cahkkehit gintala davábeallái, ginttalglobas dahje beavddis mas leat njeallje rohkosgintala

Mii rohkadallat ... ovddas/...giitit ... ovddas.

Dás čuvvot okta dahje eanet rohkosat main lea oktavuohta davviguovlluin. Dat gii rohkadallá, loahpaha rohkosa ná:

Ipmil, mii rohkadallat.

Buo | Šaddos du dáhtu, šaddos du dáhtu. Ipmil, šaddos du dáhtu eatnamis.

dahje eará heivvolaš searvegoddevástádus.

Ovddasrohkosvuohki 5

(rohkosvázzin)

Rohkosvázzin sáhttá leat ovddasrohkosa áigge, dahje dallego leat eahkedismállásat. Rohkosvázzin sáhttá maid leat sierra vázzinipmilbálvalus.

Vázzima áigge berre leat musihkka, áinnas vurrolagaid čuojanasmusihkka ja lávlun, jogo koarralávlun dahje sololávlun.

Rohkosvázzima ovdamearkkat:

Jaskes rohkos áltárrieggás – vejolaš čippostit ja rohkadallat.

Sierra ovddasrohkos, vejolaččat giehtabidjamiin – dakkár sajis lanjas gos lea veahá sierra.

Buressivdnádus – olmmoš sáhttá čippustit ja veahkkeliturga bidjá gieđa su oaivvi ala ja cealká buressivdnádusa mii lea hábmejuvvon ovddalgihtii.

Gástamuittuhus – gástalihti guoras. Juohke olmmoš merkejuvvo ruossamearkkain ja sutnje celkojuvvojit lohpádussánit.

Rohkosruhkku – lea vejolaš čállit rohkoslihpuid, dahje tevdnet (mánáide ja rávisolbmuide geaidda lea álkit tevdnet go čállit). Vállje áinnas iešguđet ivnni báhpiriid, ja almmut ahte jus vállje vissis ivnnat báhpira, de dáhttu iežas rohkosa lohkkojuvvot jitnosit. Rohkoslihpuid sáhttá bidjat ruhkuide mat guddojuvvojit áltárii go rohkosvázzin lea nohkan.

Cahkkehit gintaliid – ginttalglobas ja/dahje eará sajis lanjas.

Rihppadovddastus – dat gii dáhttu oažžut celkojuvvot suttuid ándagassii addojumi, čippusta sierra stuolu lusa ja dovddasta suttuidis. Liturga dahje mielliturga bidjá gieđa su oaivvi ala gii lea čippustan ja cealká ándagassii addojumi sániid: «Hearrámet Jesus Kristusa sáni ja gohččuma mielde, cealkkán mun dutnje buot du suttuid árbmugas ándagassii addojumi, Áhči ja Bártni ja Bassi vuoiŋŋa nammii.»

Juolgebassan – lea eanemus áigeguovdil sierra ipmilbálvalusbeivviid, nugo skilleduorastaga.

Eará oasit, ovdamearkka dihtii dakkárat mat heivejit ipmilbálvalusa fáddái.

Bisánanbáikkit mat addet dieđuid ja veahki čiekŋudahttimii.

Symbolalaš dagut, hábmenhástalusat j.e.

Dáiddabarggut maid luhtte bisána smiehtadit ja rohkadallat, áinnas installašuvnnat dahje ođđaáigge dáiddabarggut maid sáhttá luoikkahit dahje láigohit.

Ipmilbálvalusain main eai leat eahkedismállásat loahpahuvvo rohkosvázzin oktasaččat Áhččámet-rohkosiin.

Ipmilbálvalusas mas rohkosvázzin ja eahkedismállásat leat oktanis, loahpahuvvo vázzin go buohkat leat ožžon eahkedismállásiid, ja liturga oaidná ahte lea áigi loahpahit. Dalle sáhttá rohkosruhku guoddit boššui ja bidjat áltára ala.

Dan maŋŋil čuvvot eahkedismállásiid cealkámušsánit. Dáid sániid maŋŋil sáhttet muhtin rohkosat lohkkojuvvot (jos dat lea ovddalgihtii almmuhuvvon), ja dán oasi sáhttá loahpahit dáinna dahje eará heivvolaš rohkosiin:

L | Ipmil, mii bidjat du gieđaide buot maid – ja buohkaid geaid – ovddas mii leat rohkadallan, Jesus Kristusa nammii.

III. gárvásit hábmejuvvon ovddasrohkosat

Ovddasrohkos 1

ML/L | Du girku ovddas eatnama alde, oktavuođa ovddas oskkolaččaid gaskkas, evangeliuma ovdáneami ovddas miehtá máilmmi, Ipmil, mii rohkadallat du.

S | Searvegoddevástádus (oanehis searvegoddevástádus, lohkkojuvvo dahje lávlojuvvo)

ML/L | Du girku ovddas min eatnamis, min bismma ja min searvegottiid ovddas, buot du bálvaleddjiid ja mielbargiid ovddas, Ipmil, mii rohkadallat du.

S | Searvegoddevástádus (oanehis searvegoddevástádus, lohkkojuvvo dahje lávlojuvvo)

ML/L | Oskku nannema ovddas Sáni ja sakrameanttaid bokte, oskkáldasvuođa ovddas rohkosis, gierdavašvuođa ja ilu ovddas, Ipmil, mii rohkadallat du.

S | Searvegoddevástádus (oanehis searvegoddevástádus, lohkkojuvvo dahje lávlojuvvo)

ML/L | Friddjavuođa ja ráfi ovddas máilmmis, láibbi nealggi gillájeddjiide, vuoigatvuođa báhtareddjiide ja sidjiide geat doarrádallojuvvojit, oktavuođa ovddas rastá rájáid, Ipmil, mii rohkadallat du.

S | Searvegoddevástádus (oanehis searvegoddevástádus, lohkkojuvvo dahje lávlojuvvo)

ML/L | Min gonagasa ja su viesu ovddas, buohkaid ovddas geain lea jođihanovddasvástádus min gaskkas, mii rohkadallat du, Ipmil.

S | Searvegoddevástádus (oanehis searvegoddevástádus, lohkkojuvvo dahje lávlojuvvo)

ML/L | Buohkaid ovddas geat buhcet ja leat morrašis, geat leat okto ja hilgojuvvon, buohkaid ovddas geat ellet fillehusain ja váralašvuođas, Ipmil, mii rohkadallat du.

S | Searvegoddevástádus (oanehis searvegoddevástádus, lohkkojuvvo dahje lávlojuvvo)

ML/L | Ahte don leat min lahka buot heađis, ahte mii oččošeimmet bálvalusa fámu, vai mii oktii ollešeimmet agálaš eallimii, Ipmil, mii rohkadallat du.

S | Searvegoddevástádus (oanehis searvegoddevástádus, lohkkojuvvo dahje lávlojuvvo)

Dás sáhttá čuovvut jaskes rohkos dáid sániid maŋis:

ML/L | Jaskatvuođas mii bidjat du ovdii dan mii guđesge lea váimmu alde.

*Jaskes rohkos*

ML/L loahpaha ná:

Ipmil, mii rohkadallat.

S | Searvegoddevástádus (oanehis searvegoddevástádus, lohkkojuvvo dahje lávlojuvvo)

Ovddasrohkos 2

Buotveagalaš, agálaš Ipmil, mii giitit du

ja máidnut du bassi nama,

dasgo don leat buorre, ja du váibmoláđisvuohta ii goassege noga.

Mii rohkadallat máilmmiviidosaš girku ovddas.

Bisut oktavuođa buot oskkolaččaid gaskkas.

Divtte evangeliuma ovdánit buot riikkain.

Geahča árpmuin dan álbmogii masa addet

lohpádusaidat boares lihtus.

Nanne sárdnideddjiid ja miššunbargiid

ja buohkaid geat sohtet oskku buori soađi.

(Mii rohkadallat ... ovddas. *Sáhttá namahit áigeguovdilis rohkosfáttáid*)

Doala min gitta duohtavuođastat.

Ipmil, dan mii rohkadallat.

S | Searvegottevástádus

Mii rohkadallat iežamet searvegotti ovddas.

Atte midjiide roahkkatvuođa ja dáhtu bálvalit du.

Nanne min Sáni ja sakrameanttaid bokte,

vai mii oččošeimmet fámu ja dáhtu bissut ovttas bahás fámuid vuostái.

Rávkka konfirmánttaid eallit oskkus ja bálvalusas.

(Mii rohkadallat ... *sáhttá namahit áigeguovdilis rohkosfáttáid*)

Láide min sániinat ja viisodagainat.

Ipmil, dan mii rohkadallat.

S | Searvegoddevástádus

Mii rohkadallat olbmuid ovddas geat gillájit,

buhcciid ja ovttaskasaid ovddas,

ruovttuhemiid ovddas,

báhtareddjiid ja soađi gillájeddjiid ovddas,

buohkaid ovddas geat gillájit vuoigatmeahttunvuođa ja sordojuvvojit,

ja buohkaid ovddas geat aiddo leat boahtán min riikii.

(Mii rohkadallat ... ovddas. *Sáhttá namahit áigeguovdilis rohkosfáttáid*)

Veahket min várjalit olmmošárvvu ii rihkkojuvvo

eallima álggu rájes gitta lohppii.

Ipmil, dan mii rohkadallat.

S | Searvegoddevástádus

Mii rohkadallat máilmmi ovddas.

Várjal buot eatnama olbmuid dulvvis ja goikkádagain,

ja buressivdnit min buriin ja ávkkálaš dálkkiin.

Atte midjiide dáhtu gáhttet eatnama maid don leat addán midjiide.

Atte ráfi ja friddjavuođa olbmuide ja álbmogiidda,

vuoigatvuođa servodagas ja bargoeallimis,

buressivdnádusa min bargui,

ja máhtu ja dáhtu juogadit vuoiggalaččat.

(Mii rohkadallat ... *sáhttá namahit áigeguovdilis rohkosfáttáid*)

Atte midjiide du ráfi.

Ipmil, dan mii rohkadallat.

S | Searvegoddevástádus

Ovddasrohkos 3

Agálaš Ipmil, almmi ja eatnama sivdnideaddji,

Mii giitit ja máidnut du buot du buorrevuođa ovddas midjiide.

Mii rohkadallat du sivdnádusa ovddas.

Veahket min hálddašit dan guhtet guimmiidasamet ávkin.

Láide álbmogiid ja našuvnnaid eallit oktavuođas ja ráfis.

Várjal min gonagasa ja su viesu.

Atte viisodaga ja roahkkatvuođa buohkaide geain lea jođihanovddasvástádus min gaskkas.

(Mii rohkadallat ... *dás sáhttet čuovvut konkrehta rohkosat mat gusket fáddái*)

Gáhtte min gáđašvuođas ja láitimis,

ja veahket min eallit ráfis ja soabalašvuođas.

Ipmil, mii rohkadallat.

S | Searvegoddevástádus

Mii rohkadallat buohkaid ovddas geat ellet geafivuođas.

Leage sin dorvu ja oadjebasvuohta geat báhtarit nealggis ja roasuin,

Mii rohkadallat ráfi Jerusalemii ja rohkadallat ráfi buohkaide

geaid doaivva lea čadnojuvvon dán gávpogii.

Mii rohkadallat vearjjohis heakka ovddas.

Leage buot buhcciid luhtte, ja sin luhtte geat dárbbašit veahki.

Mii rohkadallat buohkaid ovddas geat váillahit oktavuođa ja gullevašvuođa.

Doala várjaleaddji gieđat mánáža badjel eatni heakkas.

Veahket sin geat gillájit veahkaválddi ja illásteami.

(Mii rohkadallat ... *dás sáhttet čuovvut konkrehta rohkosat mat gusket fáddái*)

Daga min guldaleaddji, jeđđejeaddji ja dálkkodeaddji bálvaleaddjin.

Ipmil, mii rohkadallat.

S | Searvegottevástádus

Mii rohkadallat du girku ovddas eatnama alde.

Deavdde dan Vuoiŋŋainat.

Várjal min vearrioahpus ja jápma ipmilbálvaleamis.

Leage sin lahka geat doarrádallojuvvojit du nama dihtii.

Mii rohkadallat min bismma *(namma sáhttá namuhuvvot) ovddas*

ja buohkaid ovddas geain lea jođihanovddasvástádus min girkus.

Mii rohkadallat searvegotti ovddas, ipmilbálvalusaid ja čoagganemiid ovddas,

daid ovddas geat leat gásttašuvvon/geat odne gásttašuvvojit (*gástamánát namuhuvvojit ovdanamain*),

sin vánhemiid, ristvánhemiid ja sin lagas olbmuid ovddas.

Mii rohkadallat konfirmánttaid ovddas.

Veahket sin gávdnat du geainnu eallimis.

Divtte sin dovdat iežaset fátmmastuvvon du ráhkisvuođas.

(Mii rohkadallat ... *dás sáhttet čuovvut konkrehta rohkosat mat gusket fáddái*)

Atte midjiide soabalaš miela go deaivvadit olbmuiguin geain lea eará osku dahje jáhkku,

amamet dubmet ja gielistit guhtet guimmiideamet birra.

Ipmil, mii rohkadallat.

S | Searvegottevástádus

Buorre Ipmil, mii rohkadallat min oktavuođaid ovddas

searvegottis, bearrašis, ustibiid gaskkas ja lagas birrasis.

Mii rohkadallat mánáidgárddiid ja skuvllaid ovddas,

fitnodagaid ja bargosajiid ovddas ja sin ovddas geain ii leat bargu.

Leage sin lahka geat rahčet eallimis,

(Mii rohkadallat ... *dás sáhttet čuovvut rohkosat báikkálaš ásahusaid ovddas. buhcciid- ja boarrásiidruovttuid ovddas, ustitvuođa ovddas olbmuide ja prošeavttaide eará riikkain, ja eará rohkosat mat gusket fáddái*)

Mii rohkadallat ruovttuideamet ovddas.

Divtte min eallit ovttas oskkáldasvuođas ja atnit árvvus guhtet guimmiideamet.

Ovddasrohkosa sáhttá loahpahit ná:

Jaskadit mii bidjat du ovdii dan mii guđesge lea váimmu alde.

Ipmil, mii rohkadallat.

S | Searvegottevástádus

Ovddasrohkos 4

Almmálaš Áhčči.

Giitu go don sivdnidit min,

ja giitu go don sivdnidit eatnama mas mii orrut.

Giitu go don dovddat min ja ráhkistat min.

Veahket min váldit vára guhtet guimmiineamet ja buot das maid don leat sivdnidan.

Ipmil, mii rohkadallat.

S | Searvegoddevástádus

Ráhkis Jesus.

Don gávdnet ustibiid geaiguin sáhttet illudit ja čierrut.

Giitu buot ustibiid ovddas.

Veahket min doarjut guhtet guimmiideamet.

Divtte buot olbmuid gávdnat muhtuma geasa sáhttet luohttit.

Don leat čájehan midjiide ahte buot olbmot leat ovttaárvosaččat ja ovtta mávssolaččat.

Leage sin luhtte geat gillájit earáid jierpmehisvuođa dahje bahávuođa dihtii.

Veahket min bargat vealaheami ja vuoigatmeahttunvuođa vuostái.

Ipmil, mii rohkadallat.

S | Searvegottevástádus

Buorre bassi Vuoigŋa.

Don čájehat midjiide dan geainnu maid mii galgat vádjolit.

Atte midjiide dáhtu ja fámu vádjolit dan.

Atte midjiide viisodaga ja nanusvuođa bissut ovttas.

Don leat rávkan min iežat girkun.

Boađe min lusa du attáldagaiguin,

ja veahket min leat čuovgan ja sáltin eatnamis.

Ipmil, mii rohkadallat.

S | Searvegottevástádus

IV. litaniijat

Ráfilitaniija

Dán litaniija maŋŋá sáhttá leat oanehis rohkos áigeguovdilis rohkosfáttáin. Sáhttá maid loahpahit ná: «Jaskatvuođas mii bidjat dál du ovdii dan mii guđesge lea váimmu alde.»

Litaniija teavstta vuođul sáhttá hábmet áigeguovdilis rohkosiid maid bidjá muhtin dahje buot rohkosiid sadjái.

ML | Mii rohkadallat buressivdnádusa.

L | Buressivdniduvvon lehkos du riika, Áhčči, Bárdni ja bassi Vuoigŋa, dál ja álo ja agálaččat.

Buo | Amen

Litaniija sáhttá maiddái álggahuvvot dás.

ML | Rohkadallot ráfis Hearrái.

Buo | Hearrá, árpmit min / Kyrie eleison.

ML/L | Ráfi allagasas ja min sielu bestojumi ovddas, rohkadallot Hearrá.

Buo | Hearrá, árpmit min / Kyrie eleison.

ML | Olles máilmmi ráfi ovddas, Ipmila bassi girku searvevuođa ovddas, ja buohkaid oktavuođa ovddas, rohkadallot Hearrá.

Buo | Hearrá, árpmit min / Kyrie eleison.

ML | Dán bassi viesu ovddas ja sin ovddas geat loaiddastit dasa oskkuin, gudnejahttimiin ja ipmilbalolašvuođain, rohkadallot Hearrá.

Buo | Hearrá, árpmit min / Kyrie eleison.

ML | Oppa Ipmila álbmoga ovddas, buot min girku bálvaleddjiid ovddas, min báhpaid ja min bismma (*namma sáhttá namuhuvvot*) ovddas. Rohkadallot Hearrá.

Buo | Hearrá, árpmit min / Kyrie eleison.

ML | Dán gávpoga/ báikegotti ovddas ja buot eatnamiid ja báikkiid ovddas, ja oskkolaččaid ovddas geat doppe ásset, rohkadallot Hearrá.

Buo | Hearrá, árpmit min / Kyrie eleison.

ML | Ávkkálaš dálkkiid, valljugas šattu eatnama alde ja ráfálaš áiggiid, rohkadallot Hearrá.

Buo | Hearrá, árpmit min / Kyrie eleison.

ML | Sin ovddas geat johtet meara alde, eatnama mielde ja áimmus, buhcciid ja gillájeddjiid ovddas, fáŋggaid ja sin bestojumi ovddas, rohkadallot Hearrá.

Buo | Hearrá, árpmit min / Kyrie eleison.

ML | Ahte mii gáddjojuvvošeimmet buot áŧestusain, moaris, heađis ja váralašvuođas, rohkadallot Hearrá.

Buo | Hearrá, árpmit min / Kyrie eleison.

ML | Veahket min, beastte min, árpmit ja várjal min, árpmustat, Hearrá.

Buo | Hearrá, árpmit min / Kyrie eleison.

ML | Muitot sin geat ledje oskkáldasat jápmima rádjái, vai mii bidjat iežamet ja guhtet guimmiideamet ja min eallima Hearrá Jesus Kristusa háldui.

Buo | Dutnje fal, Hearrámet.

L | Dasgo vuoitu, gudni ja fápmu gullá dutnje, Áhččái, Bárdnái ja bassi Vuigŋii, dál ja álo ja agálaččat.

Buo | Amen. / Amen, amen amen.

Litaniija

Martin Luther hábmii dán min girku árbevirolaččamus litaniija, gaskaáiggi bassiolbmuid litaniija vuođul. Dat lea earenoamážit gullan fástoáigái ja gáhtamuš- ja rohkosbeaivái.

Searvegoddi sáhttá lávlut olles 2. ja 8. vearssa.

Ipmilbálvalusas mas leat eahkedismállásat, sáhttá litaniijas guođđit eret loahppaoasi «Buhtis Ipmil Láppis».

1

Buo | Kyrie eleison, Ipmil Áhčči, árpmit min,

Kriste eleison, Hearrá Kristus, árpmit min.

Kyrie eleison, bassi Vuoigŋa, árpmit min.

2

ML/L/Buo | Ipmil Áhččámet almmis,

Buo | árpmit min badjelii.

ML/L/Buo | Hearrá Jesus, máilmmi Beasti,

Buo | árpmit min badjelii.

ML/L/Buo | Bassi Vuoigŋa, jeđđejeaddjámet,

Buo | árpmit min badjelii.

3

ML/L | Buot suttuin, buot čádjádusain, buot bahás/buot das mii bahá lea,

Buo | Hearrá Ipmil, beastte min.

4

ML/L | Bahás ja fáhkkes jápmimis, soađis ja sordojumis, lihkuhisvuođain ja duššadeamis,

Buo | Hearrá Ipmil, beastte min.

ML/L | Agálaš jápmimis,

Hearrá Ipmil, beastte min.

5

ML/L | Kristusa bassi riegádeami dihtii,

su ruossa ja jápmima dihtii,

su vuoitevaš bajásčuožžileami ja albmái mannama dihtii,

min lihku áiggis, min morrašis ja heađis,

min maŋimuš bottus ja duopmobeaivvi,

Buo | ráhkis Hearrá Ipmil, veahket min.

6

ML/L | Stivre ja láide bassi kristtalaš girkot,

ja ovttastahte dan duohtavuođastat.

Atte girkui bálvaleddjiid geat dollet gitta du sánis.

Várjal min vearri oahpus ja jápma oskkus.

Buo | Ráhkis Hearrá Ipmil, gula min.

ML/L | Nanne min searvegotti Vuoiŋŋainat ja fámuinat.

Rávkka sin geat leat jorralan eret, ja divtte sánát ovdánit eatnama alde.

Buo | Ráhkis Hearrá Ipmil, gula min.

7

ML/L | Atte ráfi ja soabalašvuođa buot riikkain.

Suodjal min álbmoga ja min gonagasa.

Várjal eatnama ja buressivdnit min barggu.

Buo | Ráhkis Hearrá Ipmil, gula min.

ML/L | Boađe sidjiide veahkkin geat leat heađis ja váralašvuođas.

Daga buori sidjiide geat dahket baháid midjiide.

Árpmit buot olbmuid.

Buo | Ráhkis Hearrá Ipmil, gula min

ML/L | Jesus Kristus, Ipmila Bárdni.

Buo |Hearrá, gula min rohkosa.

8

ML/L/Buo | Buhtes Ipmil Láppis, guhte guottát máilmmi suttu,

Buo | árpmit min.

ML/L/Buo | Buhtes Ipmil Láppis, guhte guottát máilmmi suttu,

Buo | árpmit min.

ML/L/Buo | Buhtes Ipmil Láppis, guhte guottát máilmmi suttu,

Buo | attášit midjiide du ráfi.

9

Buo | Hearrá, gula min ja divtte min čuorvasa olahit du lusa.

Amen.

Fástoáiggis loahpahuvvo litaniija fástokolleaktain (fástokolleaktarohkosiin). Sáhttá rohkadallat moadde oanehis rohkosa litaniija ja fástokolleaktta gaskkas. Rohkosat sáhttet maid loahpahuvvot ná: «Jaskatvuođas mii bidjat dál du ovdii dan mii guđesge lea váimmu alde.»

L/ML | Mii giitit du, Ipmil Áhččámet,

guhte leat addán midjiide áidnoriegádan Bártnát, Jesus Kristusa,

amas oktage láhppot guhte osku sutnje,

muhto vai son oažžu agálaš eallima.

Mii giitit du, Jesus Kristus,

go don leat guoddán min suttuid du bassi rupmašis

ja sihkkon buot min rihkkumiid varainat.

Mii giitit du, bassi Vuoigŋa,

go don leat addán midjiide dán oskku min váibmui

ahte Jesus Kristus lea min áidna gáddjojupmi ja bestojupmi.

Ipmil, atte midjiide árpmot, vai mii nannosit oskkošeimmet

ahte buot min suttut leat ándagassii addojuvvon

Jesus Kristusa gillámuša ja jápmima dihtii.

Nanne min bassi Vuoiŋŋainat, vai mii juohke beaivvi vuostálastit suttuid ja geahččalusaid ja álelassii bissut Jesusa lahka,

dassážii go mii oaidnalit suinna oktiičalmmiid.

Mii rohkadallat Jesus Kristusa nammii.

Buo | Amen.

v.

searvegoddevástádusat

Iešguđet searvegoddevástádusat leat gávdnamis dáppe:

Liturgalaš musihkka Norgga girku váldoipmilbálvalussii.

Dohkkehuvvon sálbmagirjjit.

Norgga girku digitála ipmilbálvalusgirjerádju.

Orgelčuojaheaddji ipmilbálvalusgirji.

Eará vejolaš gáldut.

girkojagi prefašuvnnat

Liturga messe dahje cealká girkojagiprefašuvnna.

Adveanta

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, gean don vuolggahit beastit máilmmi, ollašuhttit lohpádusaid maid don addet álbmogasat profehtaid bokte. Su bokte máidnot eŋgelat du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

Juovllat ja Márjjábeaivi

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, guhte min dihtii šattai olmmožin, vai mii šattašeimmet du mánnán, bestojuvvon seavdnjadasas du ovddolaš čuovgasii. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

Almmustusáigi

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, guhte almmustahtii du hearvásvuođa máilbmái, amas dat guhte čuovvu su, vádjolit seavdnjadasas, muhto vai sus lea čuovggas ja agálaš eallin. Su bokte eŋgelat máidnot du hearvásvuođa, ja du searvegoddi almmis ja eatnama alde máidnu du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

Fástu

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, guhte ráhkistii min ja attii iežas min ovddas, ja lei gulolaš jápmima rádjái, ruossa jápmima rádjái. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

Beassážat

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte. Son lea duohta beassášláppis, guhte lea guoddán min suttuid ja bajásčuožžileamis bokte vuoitán jápmima. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

Helloduorastat ja sotnabeaivi ovdal hellodagaid

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, guhte manai bajás albmái ja dál čohkká du olgeš gieđa bealde. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

Hellodagat

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, guhte truvdnida du olgeš gieđa bealde ja lea vuolggahan Bassi vuoiŋŋa su duođašteddjiid badjelii, vai du álbmot beasašii ávvudit iluin ja sárdnidit du stuorra daguid máŋgga gillii. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

Golmmaoktavuođa áigi

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, gean don vuolggahit bestojupmin máilbmái, vai mii su jápmima bokte oččošeimmet ándagassii addojumi buot suttuin ja su bajásčuožžileami bokte vuoittášeimmet agálaš eallima. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

DAHJE

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte. Son lea ealli láibi mii boahtá almmis ja addá máilbmái eallima, amas dat guhte su lusa boahtá, nealgut, ja dat guhte sutnje osku, goassege goikat. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

DAHJE

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, guhte bođii min lusa almmi riikkain ja sártnui ilolaš sága, vai suttolaččat beasašedje čohkkát du riikka beavddis. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

DAHJE

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, guhte dagai min iežas máhttájeaddjin ja lohpidii leat minguin buot beivviid gitta máilmmi loahpa rádjái. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

Hállemasbeaivi ja martyrbeaivvit

Duođaid lea dohkálaš ja riekta ahte mii álelassii ja juohke báikkis giitit du, buotveagalaš Ipmil, agálaš Áhčči, Jesus Kristusa, Hearrámet, bokte, guhte lei Beasti ja ovdagovva buot du bassi olbmuide geat leat ollašuhttán mátkki ja seailluhan oskku. Su bokte eŋgelat máidnot du hearvásvuođa, ja du searvegoddi almmis ja eatnama alde rámida du nama ovttamielalaš ávuin. Singuin áigut mii ge ovttastahttit jienaideamet ja rohkadallamiin lávlut:

Eahkedismálisrohkosat

eahkedismállásiid rohkos a

Álggahanmáidnun

L | messe dahje cealká girkojagi prefašuvnna

Buo lávlot | Bassi SANCTUS

L | Mii máidnut du, bassi Ipmil, almmi ja eatnama Sivdnideaddji, guhte leat ráhkistan máilmmi ja addán Bártnát, Jesus Kristusa, vai son beasttášii min suttus ja jápmimis ja vuoittášii dutnje bassi álbmoga. Mii rohkadallat: Vuolggat Vuoiŋŋat min ja du attáldagaid badjelii, vai mii oskkus válddášeimmet vuostái Jesus Kristusa láibbis ja viinnis.

Ásahussánit VERBA

L | Hearrámet Jesus Kristus, dan ija go son behttojuvvui, de son válddii láibbi, giittii, doadjalii dan, attii máhttájeddjiidasas ja celkkii: Váldet dán ja borret! Dát lea mu rumaš, mii addojuvvo din ovddas. Dahket dan muitin dihtii mu. Nu son válddii geara ge eahkedismállásiid maŋŋil, giittii, attii sidjiide ja celkkii: Juhket buohkat das. Dát gearra lea ođđa lihttu mu varas mii golggahuvvo din ovddas suttuid ándagassii addojupmin. Dahket dan nu dávjá go dii juhkabehtet dan, muitin dihtii mu.

Ásahussániid maŋŋil liturga ja searvegoddi sáhttet dadjat:

L | Čieŋal lea oskku čiegusvuohta.

Buo | Kristus jámii. Kristus bajásčuožžilii. Kristus boahtá fas.

Čuovvovaš cealkaga sáhttá lasihit:

Buo | Gudni lehkos sutnje ráhkisvuođa ovddas mii lea gievrrat go jápmin.

L | Árbmugas Ipmil, mii ávvudit dáid mállásiid iluin ja giitosiin du Bártni ollašuvvan oaffara ovddas, oskkodettiin su vuoitevaš bajásčuožžileami ja albmáimannama ja vuorddedettiin su boahtima hearvásvuođain.

Mii rohkadallat du: Deavdde min ráhkisvuođainat, vai mii dovdášeimmet Kristusa su siste gii nealgu ja goiká. Oahpat min ráhkistit guhtet guimmiideamet nugo don leat ráhkistan min, ja divtte min oktii čoagganit du lusa du ollašuvvan riikii.

Buo | Áhččámet/Áhčči min

eahkedismállásiid rohkos b

Álggahanmáidnun

L | messe dahje cealká Mii giitit du, bassi Ipmil, Bártnát Jesus Kristusa bokte. Son lea agálaš Sátni, ja dán Sáni bokte don sivdnidit buot. Go áigi dievai, de don vuolggahit su máilbmái beastin ja friddjandahkkin. Dan dihtii mii máidnut du, oktan buot du bassi olbmuiguin almmis ja eatnama alde:

Buo lávlot | Bassi SANCTUS

L | Ipmil, mii máidnut du, ja giitit du Bártnát Jesus Kristusa ovddas. Vuoiŋŋa fámuin nieida Márjá riegádahtii su, son elii seammá dilis go mii, ja son jámii go son lebbii gieđaidis ruossamuoras. Dan láhkái son dagai jápmima duššin, cuvkii bahávuođa láhkkiid ja almmustahtii midjiide oačči bajásčuožžileami.

Danin mii muitit su jápmima ja bajásčuožžileami go mii buktit dáid attáldagaid du ovdii. Mii rohkadallat: Vuolggat bassi Vuoiŋŋat daid badjelii, vai dat šattašedje midjiide eallima láibin ja ráfi gearran. Orui váilume juoga?

Ásahussánit VERBA

L | Hearrámet Jesus Kristus, dan ija go son behttojuvvui, de son válddii láibbi, giittii, doadjalii dan, attii máhttájeddjiidasas ja celkkii: Váldet dán ja borret! Dát lea mu rumaš, mii addojuvvo din ovddas. Dahket dán muitin dihtii mu. Nu son válddii geara ge eahkedismállásiid maŋŋil, giittii, attii sidjiide ja celkkii: Juhket buohkat dás. Dát gearra lea ođđa lihttu mu varas mii golggahuvvo din ovddas suttuid ándagassii addojupmin. Dahket dán nu dávjá go dii juhkabehtet dan, muitin dihtii mu.

Ásahussániid maŋŋil sáhttet liturga ja searvegoddi dadjat:

L | Čieŋal lea oskku čiegusvuohta.

Buo | Kristus jámii. Kristus bajásčuožžilii.

Kristus boahtá fas.

Čuovvovaš cealkka sáhttá lasihuvvot:

Buo | Sutnje lehkos gudni ráhkisvuođa ovddas mii lea gievrrat go jápmin.

L | Divtte buohkaid geat leat láibái ja viidnái oasálaččat, šaddat oktan. Deavdde min bassi Vuoiŋŋainat ja nanne min duohtavuođas, vái mii beasašeimmet máidnut du ja eallit dutnje gudnin.

Buo | Áhččámet

eahkedismállásiid rohkos c

Álggahanmáidnun

L | messe dahje cealká Ipmil, man čieŋal lea du riggodat ja viisodat ja máhttu! Almmit almmuhit du hearvásvuođa, ja eanan duođašta du gieđaid daguid. Ovttas buot áiggiid oskkolaččaiguin mii máidnut du bassi nama.

Buo lávlot | Bassi SANCTUS

L | Bassi ja váibmoláđis leat don, Ipmil,

guhte it jorggihan eret go olmmoš suddudii,

muhto addet lohpádusat Abrahamii

ahte buot álbmogat buressivdniduvvojit.

Fámolaš ja oskkáldas leat don, guhte čovdet álbmogat šlávvavuođas,

ja ođasmahttet lohpádusaidat profehtaid bokte.

Go áigi dievai, de vuolggahit Bártnát, gean Márjá riegádahtii,

čoavdit min ja addit midjiide vuoigatvuođa leat du mánnán.

Su ruossajápmima bokte don soabahit buot iežainat ja duddjojit ráfi, ja su bajásčuožžileami bokte jápmin vuoittahalai.

Mii rohkadallat: Vuolggat Vuoiŋŋat min ja du attáldagaid badjelii.

Ovttastahte min dan oskkus ahte don leat árbmugas,

vai mii válddášeimmet vuostái Jesusa rupmaša ja vara soabahussan ja ráfin, ja sárdnidit su jápmima dassážii go son boahtá.

Ásahussánit VERBA

L | Hearrámet Jesus Kristus, dan ija go son behttojuvvui, de válddii son láibbi, giittii, doadjalii dan, attii máhttájeddjiidasas ja celkkii: Váldet dán ja borret! Dát lea mu rumaš, mii addojuvvo din ovddas. Dahket dán muitin dihtii mu. Nu son válddii geara ge eahkedismállásiid maŋŋil, giittii, attii sidjiide ja celkkii: Juhket buohkat dás. Dát gearra lea ođđa lihttu mu varas mii golggahuvvo din ovddas suttuid ándagassii addojupmin. Dahket dán nu dávjá go dii juhkabehtet dan, muitin dihtii mu.

Maŋŋil ásahussániid sáhttet liturga ja searvegoddi dadjat:

L |Čieŋal lea oskku čiegusvuohta.

Buo | Kristus jámii. Kristus bajásčuožžilii. Kristus boahtá fas.

Čuovvovaš cealkká sáhttá lasihuvvot:

Buo | Sutnje lehkos gudni ráhkisvuođa ovddas mii lea gievrrat go jápmin.

L | Agálaš Ipmil, ovttas buot du sivdnádusain mii vuordit ja áibbašit ahte mii dahkkojuvvot friddjan duššálašvuođas ja šaddat oasálažžan dan friddjavuhtii maid du mánát oamastit hearvásvuođas. Dus ja du bokte ja dutnje gullet buot. Dutnje lehkos gudni agálaččat!

Buo | Áhččámet

eahkedismállásiid rohkos d

Álggahanmáidnun

L | messe dahje cealká girkojagi prefašuvnna.

DAHJE

Mii rámidit du, agálaš Ipmil,

gii leat sivdnidan máilmmi ja buot mii das lea.

Du siste mii eallit, lihkadit ja leat.

Ovttas du searvegottiin almmis ja eatnama alde

mii lávlumiin máidnut du bassi nama:

Buo lávlot | Bassi SANCTUS

L | Mii giitit du, buot buorrevuođa ája. Don vuolggahit Bártnát. Son russiinávlejuvvui ja bajásčuožžilii jábmiid luhtte. Son rabai čállagiid ja almmustahtii iežas ustibiiddásis go doadjalii láibbi ja attii sidjiide. Dál mii rohkadallat: Divtte Vuoiŋŋat boahtit min ja du attáldagaid badjelii, vai min čalmmit rahpasivčče, ja mii dovddašeimmet ahte son lea min russiinávlejuvvon ja bajásčuožžilan Beasti

Ásahansánit VERBA

L | Hearrámet Jesus Kristus, dan ija go son behttojuvvui, de son válddii láibbi, giittii, doadjalii dan, attii máhttájeddjiidasas ja celkkii: Váldet dán ja borret! Dát lea mu rumaš, mii addojuvvo din ovddas. Dahket dán muitin dihtii mu. Nu son válddii geara ge eahkedismállásiid maŋŋil, giittii, attii sidjiide ja celkkii: Juhket buohkat dás. Dát gearra lea ođđa lihttu mu varas mii golggahuvvo din ovddas suttuid ándagassii addojupmin. Dahket dán nu dávjá go dii juhkabehtet dan, muitin dihtii mu.

Maŋŋil ásahussániid sáhttá liturga ja searvegoddi dadjat:

L | Čieŋal lea oskku čiegusvuohta.

Buo | Kristus jámii. Kristus bajásčuožžilii. Kristus boahtá fas.

Dát cealkka sáhttá lasihuvvot:

Buo | Sutnje lehkos gudni ráhkisvuođa ovddas mii lea gievrrat go jápmin.

L | Bassi Ipmil, atte midjiide buolli váimmuid, vai mii ovddošemiin ja iluin vurket du sániid ja čájehit váibmoláđisvuođa gillájeddjiide. Oro min luhtte, maiddái dalle go mii eahpidit ja moraštit. Leage min mielde, dassážii go áibbašeami ja bákčasa sadjái lea boahtán agálaš ávvudeapmi ja máidnunlávlla.

Buo | Áhččámet

eahkedismállásiid rohkos e

Álggahanmáidnun

L | messe dahje cealká girkojagi prefašuvnna.

DAHJE

L | Mii giitit du, buorre Ipmil, don guhte doalat gieđainat almmi ja eatnama. Oktan eŋgeliiguin ja du searvegottiin almmis ja eatnama alde mii máidnut du bassi nama:

Buo lávlot | Bassi SANCTUS dahje eará máidnunlávlaga.

L | Bassi Ipmil, don leat sivdnidan min iežat gova mielde ja addán midjiide eallima attáldahkan. Mii giitit du Jesus Kristusa, máilmmi beasti, ovddas. Son jámii ja bajásčuožžilii, vai mii oččošeimmet suttuid ándagassii addojumi ja agálaš eallima go mii oskut sutnje. Mii giitit du gástta ovddas, mas mii ođđasis riegádit, ja eahkedismállásiid ovddas, mas don čohkket min iežat joavkun. Mii rohkadallat: Vuolggat Vuoiŋŋat min ja du attáldagaid badjelii. Daga min oktan guhtet guimmiideametguin ja Jesus Kristusiin.

Ásahansánit VERBA

Hearrámet Jesus Kristus, dan ija go son behttojuvvui, de son válddii láibbi, giittii, doadjalii dan, attii máhttájeddjiidasas ja celkkii: Váldet dán ja borret! Dát lea mu rumaš, mii addojuvvo din ovddas. Dahket dán muitin dihtii mu. Nu son válddii geara ge eahkedismállásiid maŋŋil, giittii, attii sidjiide ja celkkii: Juhket buohkat dás. Dát gearra lea ođđa lihttu mu varas mii golggahuvvo din ovddas suttuid ándagassii addojupmin. Dahket dán nu dávjá go dii juhkabehtet dan, muitin dihtii mu.

Maŋŋil ásahussániid sáhttá liturga ja searvegoddi dadjat:

L |Čieŋal lea oskku čiegusvuohta.

Buo | Kristus jámii. Kristus bajásčuožžilii. Kristus boahtá fas.

Dán cealkaga sáhttá lasihit:

Buo | Sutnje lehkos gudni ráhkisvuođa ovddas mii lea gievrrat go jápmin.

L | Ipmil, váldde min buohkaid sallasat, dego ráhkislaš eadni čohkke mánáidis iežas lusa. Divtte min ráhkistit guhtet guimmiideamet, nugo don ráhkistat min. Divtte smávváid bajiduvvot ja sin gallehuvvot buriid attáldagaiguin geat nelgot.

Liturga ja/dahje okta dahje eanet mánát dadjet:

Ovttas buot du mánáiguin rohkadallat mii dan rohkosa maid du Bárdni lea oahpahan midjiide.

Buo | Áhččámet

eahkedismállásiid ortnet earenoamáš diliide

Dán ortnega sáhttá atnit váldoipmilbálvalusas mii lea earenoamážit heivehuvvon mánáide ja nuoraide, ja fáddáipmilbálvalusas. Go váldoipmibálvalus dollojuvvo allameassun, de dát ii adno.

Sálbma / mállása ráhkkanahttin

Geahča lađas 18 ja 19 Váldoipmilbálvalusa ortnet-gihppagis.

Dearvvahus

L | Máidnot Ipmila

Searvegoddi čuožžila.

Buo | Giittus ja gudni gullá Ipmilii agálaččat.

DAHJE

L | Máidnot Ipmila.

Searvegoddi čuožžila.

ML | Ipmila mii giitit ja gudnejahttit.

Buo | Ipmila mii giitit ja gudnejahttit.

Bassi SANCTUS

dahje eará máidnunlávlla.

Eahkedismálisrohkos oktan ásahussániiguin

VERBA

Okta čuovvovaš rohkosiin:

L | Buorre Ipmil, mii giitit du du hearvásvuođa ovddas mii lea miehtá almmi ja eatnama. Gástta čáziin don čovdet min seavdnjadasa fámus ja ovttastahttet min Jesus Kristusiin, du Bártniin. Dál mii rohkadallat: Vuolggat Vuoiŋŋat min ja du attáldagaid badjelii, vai mii oččošeimmet fámu eallit ja roahkkatvuođa oskut.

DAHJE

L | Oskkáldas Ipmil, mii rámidit du nu guhká go mii eallit ja máidnut du nama lávlumiin agálaš áigái. Mii giitit du go vuolggahit Bártnát Jesus Kristusa máilmmi beastin. Su jápmima bokte mii oažžut suttuid ándagassii addojumi, ja su bajásčuožžileamis mii beassat eallit ođđa eallima. Dál mii rohkadallat: Vuolggat Vuoiŋŋat min ja du attáldagaid badjelii, vai dat šattašedje doaivvu mearkan min eallimis.

DAHJE

L | Ipmil, mii máidnut du lávlumiin, almmi ja eatnama sivdnideaddji. Don birastahtát min ráhkisvuođain ja fuolain.

Giitu bestojumis maid don leat addán midjiide Jesus Kristusa bokte. Mii rohkadallat dus: Vuolggat Vuoiŋŋat min ja du attáldagaid badjelii.

Dasto čuovvu:

L | Hearrámet Jesus Kristus, dan ija go son behttojuvvui, de son válddii láibbi, giittii, doadjalii dan, attii máhttájeddjiidasas ja celkkii: Váldet dán ja borret! Dát lea mu rumaš, mii addojuvvo din ovddas. Dahket dán muitin dihtii mu. Nu son válddii geara ge eahkedismállásiid maŋŋil, giittii, attii sidjiide ja celkkii: Juhket buohkat dás. Dát gearra lea ođđa lihttu mu varas mii golggahuvvo din ovddas suttuid ándagassii addojupmin. Dahket dán nu dávjá go dii juhkabehtet dan, muitin dihtii mu.

Maŋŋil ásahussániid sáhttá liturga ja searvegoddi dadjat:

L | Čieŋal lea oskku čiegusvuohta.

Buo | Kristus jámii. Kristus bajásčuožžilii.

Kristus boahtá fas.

Čuovvovaš cealkka sáhttá lasihuvvot:

Buo | Sutnje lehkos gudni ráhkisvuođa ovddas mii lea gievrrat go jápmin.

Buo | Áhččámet

Dán lađđasa sáhttá guođđit dán oanehis eahkedismálisortnegis:

Ráfidearvvahus

L | Ipmila ráfi lehkos dinguin.

S | Ipmila ráfi lehkos duinna.

Jos galgá dievasleabbu ráfidearvvahus, geahča Láidehusa ipmilbálvalusa váldoosiide, s 8.XX

Juogadeapmi

Juogadansánit čudjet ná:

Dát lea Jesusa rumaš.

Dát lea Jesusa varra.

DAHJE

Kristusa rumaš, du várás addojuvvon.

Kristusa varra, du várás golggahuvvon.

Maŋŋil juogadeami dadjá liturga:

L | Russiinávlejuvvon ja bajásčuožžilan Jesus Kristus lea dál addán midjiide iežas bassi rupmaša ja vara maid son attii min suttuid soabahussan.

S dahje L | Son nannešii ja bisuhivččii min buhtes oskku siste agálaš eallimii.

L | sáhttá lasihit Ráfi lehkos dinguin.

Mállása loahpaheapmi

Dás sáhttá čuovvut okta dan giittosrohkosiin mat leat s. 2.XX-2.X2, muhtin mii lea heivehuvvon báikkálaččat, dahje eará heivvolaš giittosrohkos.

buressivdnádussánit ja vuolggahussánit

buressivdnádussánit

Dábálaččat adno aronlaš buressivdnádus searvegotti váldoipmilbálvalusain, ja álo go dat dollojuvvojit allameassun.

Ipmilbálvalusain main fáttá ja čiekŋudahttima dáfus lea sávahahtti, sáhttá atnit ovtta čuovvovaš buressivdnádussániin dahje eará heivvolaš buressivdnádussáni.

1

Apoastallaš buressivdnádus sáhttá adnot ipmilbálvalusas mas dat ii leat adnon álggahussátnin.

L | Hearrámet Jesus Kristusa árbmu, Ipmila ráhkisvuohta ja Bassi Vuoiŋŋa servvolašvuohta lehkos dinguin!

S | Amen.

2

Sáhttá lávlut dahje lohkat,

Buo | Buressivdnit min, Ipmil Áhčči. Buressivdnit min, Ipmila Bárdni. Buressivdnit min, Ipmila bassi Vuoigna.

Amen.

3

L | Buressivdnádus Ipmilis, min sivdnideaddjis,

Jesus Kristusis, min beastis,

ja Bassi Vuoiŋŋas, min eallindahkkis, lehkos dinguin buohkaiguin.

S | Amen.

vuolggahussánit

Molssaeaktun vuolggahussániide mat lea Váldoipmilbálvalusa ortnegis (gč s. 2.XX) sáhttá eará vuolggahussániid atnit. Sáhttá maid ieš hábmet vuolggahussániid.

Oanehis vuolggahussánit sáhttet álggahuvvot biibbalsániin, beaivvi teavstta dahje fáttá mielde.

Muhtin ovdamearkkat:

Ipmil ii addán midjiide balešvuođa vuoiŋŋa; muhto fámu, ráhkisvuođa ja jierbmáivuođa vuoiŋŋa. 2 Tim 1,7

Mannet ráfis.

Ipmila ráfi, mii manná buot jierpmi badjel,

várjala din váimmuid ja jurdagiid Kristus Jesusis. Fil 4,7

Mannet ráfis.

Kristus cealká: “Ehpet dii leat válljen mu, muhto mun lean válljen din ja lean vuolggahan din šaddadit šattuid, bistevaš šattuid.” Joh 15,16

Mannet ráfis.